CELEX: 32011D0832
Language: el
Date: 2011-12-07 00:00:00
Title: 2011/832/ΕΕ: Απόφαση της Επιτροπής, της 7ης Δεκεμβρίου 2011 , σχετικά με οδηγό για την εταιρική καταχώριση ΕΕ, την καταχώριση οργανισμών τρίτων χωρών και την καταχώριση παγκόσμιας εμβέλειας σύμφωνα με τον κανονισμό (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) [κοινοποιηθείσα υπό τον αριθμό Ε(2011) 8896]  Κείμενο που παρουσιάζει ενδιαφέρον για τον ΕΟΧ

14.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 330/25
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 7ης Δεκεμβρίου 2011
   σχετικά με οδηγό για την εταιρική καταχώριση ΕΕ, την καταχώριση οργανισμών τρίτων χωρών και την καταχώριση παγκόσμιας εμβέλειας σύμφωνα με τον κανονισμό (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS)
   [κοινοποιηθείσα υπό τον αριθμό Ε(2011) 8896]
   (Κείμενο που παρουσιάζει ενδιαφέρον για τον ΕΟΧ)
   (2011/832/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) (1), και ιδίως το άρθρο 3 και το άρθρο 46 παράγραφος 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1221/2009 παρέχει τη δυνατότητα στους οργανισμούς με πολλούς χώρους δραστηριοτήτων, οι οποίοι βρίσκονται σε ένα ή περισσότερα κράτη μέλη ή τρίτες χώρες, να καταχωριστούν στο ΕΜΑS.
            
         
               (2)
            
            
               Εταιρείες και άλλοι οργανισμοί με χώρους δραστηριοτήτων που βρίσκονται σε διαφορετικά κράτη μέλη ή τρίτες χώρες θα πρέπει να λάβουν πρόσθετες πληροφορίες και κατευθύνσεις σχετικά με τις δυνατότητες καταχώρισής τους στο ΕΜΑS.
            
         
               (3)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνωμοδότηση της επιτροπής που συγκροτήθηκε βάσει του άρθρου 49 του κανονισμού (ΕΚ) αριθ. 1221/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 46 παράγραφος 4 και με σκοπό την παροχή πρόσθετων διευκρινιστικών πληροφοριών σχετικά με το άρθρο 3 του κανονισμού (ΕΚ) αριθ. 1221/2009, η Επιτροπή εκδίδει τον παρόντα οδηγό σχετικά με την εταιρική καταχώριση ΕΕ, την καταχώριση οργανισμών τρίτων χωρών και την καταχώριση παγκόσμιας εμβέλειας στο EMAS.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Δεκεμβρίου 2011.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 342 της 22.12.2009, σ. 1.
   
      ΠΑΡΑΡΤΗΜΑ
      
         Οδηγός σχετικά με την εταιρική καταχώριση ΕΕ, την καταχώριση οργανισμών τρίτων χωρών και την καταχώριση παγκόσμιας εμβέλειας στο EMAS [κανονισμός (ΕΚ) αριθ. 1221/2009]
      
      1.   ΕΙΣΑΓΩΓΗ
      Σκοπός του παρόντος εγγράφου είναι η παροχή κατευθύνσεων όσον αφορά τον τρόπο λειτουργίας του ευρωπαϊκού συστήματος οικολογικής διαχείρισης και ελέγχου (EMAS) για οργανισμούς που λειτουργούν με θυγατρικές εταιρείες και χώρους δραστηριοτήτων που βρίσκονται σε διάφορα κράτη μέλη της Ευρωπαϊκής Ένωσης (ΕΕ) και/ή σε τρίτες χώρες, καθώς και η παροχή συγκεκριμένων κατευθύνσεων στα κράτη μέλη, τους επαληθευτές και τους οργανισμούς, τις οποίες μπορούν να χρησιμοποιήσουν για σκοπούς καταχώρισης. Ο παρών οδηγός αποτελεί συνέπεια του άρθρου 46 παράγραφος 4 του κανονισμού για το EMAS (1), το οποίο ορίζει ότι «Η Επιτροπή, σε συνεργασία με το φόρουμ αρμοδίων φορέων, αναπτύσσει οδηγό για την καταχώριση εξωκοινοτικών οργανισμών», και του άρθρου 16 παράγραφος 3, το οποίο ορίζει ότι «Το φόρουμ αρμοδίων φορέων καταρτίζει κατευθυντήριες γραμμές για να διασφαλίζει τη συνέπεια των διαδικασιών που αφορούν την καταχώριση οργανισμών σύμφωνα με τον παρόντα κανονισμό, συμπεριλαμβανομένης της ανανέωσης της καταχώρισης και της αναστολής και διαγραφής καταχωρίσεων οργανισμών στο μητρώο, τόσο εντός όσο και εκτός της Κοινότητας».
      Όταν θεσπίστηκε το EMAS το 1993, σκοπός του ήταν να καλύψει επιμέρους χώρους δραστηριοτήτων οργανισμών του βιομηχανικού και του μεταποιητικού τομέα. Μετά την πρώτη αναθεώρηση το 2001, δικαίωμα συμμετοχής στο EMAS II είχαν όλοι οι οργανισμοί με πολλούς χώρους δραστηριοτήτων (σε κράτος μέλος της ΕΕ και του ΕΟΧ, όπως πριν). Το EMAS III επεκτάθηκε ακόμη περισσότερο και καλύπτει πλέον οργανισμούς εντός και εκτός της ΕΕ.
      Η πρόσβαση τρίτων χωρών στο EMAS παρέχει στους οργανισμούς όλων των τομέων ένα εργαλείο για την επίτευξη υψηλών επιπέδων περιβαλλοντικών επιδόσεων που μπορεί να αναγνωριστεί δημοσίως από τα ενδιαφερόμενα μέρη της Ευρωπαϊκής Κοινότητας.
      Τα κράτη μέλη είναι ελεύθερα να αποφασίσουν αν ο (οι) αρμόδιος(-οι) εθνικός(-οί) φορέας(-είς) τους θα προβλέπει(-ουν) την καταχώριση οργανισμών από τρίτες χώρες, σύμφωνα με το άρθρο 11 παράγραφος 1 του κανονισμού για το EMAS.
      
         Καταχωριση
      
      Λόγω της σχέσης μεταξύ της καταχώρισης οργανισμών με πολλούς χώρους δραστηριοτήτων εντός της ΕΕ και της καταχώρισης οργανισμών εκτός της ΕΕ, είναι δυνατόν να προκύψουν στην πράξη πολλές διαφορετικές καταστάσεις. Το παρόν έγγραφο παρέχει γενικές κατευθύνσεις για τις περιπτώσεις που καλούνται να αντιμετωπίσουν οι αρμόδιοι φορείς, οι επαληθευτές περιβάλλοντος και οι οργανισμοί που υποβάλλουν αίτηση καταχώρισης στο EMAS. Αναλύονται οι ακόλουθοι τρεις συγκεκριμένοι τύποι περιπτώσεων:
      
                  —
               
               
                  Περίπτωση 1: Καταχώριση οργανισμών με χώρους δραστηριοτήτων που βρίσκονται σε περισσότερα από ένα κράτη μέλη της ΕΕ (εταιρική καταχώριση ΕΕ),
               
            
                  —
               
               
                  Περίπτωση 2: Καταχώριση μεμονωμένων οργανισμών ή ενώσεων οργανισμών με χώρους δραστηριοτήτων που βρίσκονται σε τρίτες χώρες (καταχώριση οργανισμών τρίτων χωρών), και
               
            
                  —
               
               
                  Περίπτωση 3: Καταχώριση οργανισμών με χώρους δραστηριοτήτων που βρίσκονται τόσο σε κράτη μέλη της ΕΕ όσο και σε τρίτες χώρες (καταχώριση παγκόσμιας εμβέλειας).
               
            Και στις τρεις αυτές διαδικασίες, ο οργανισμός μπορεί να υποβάλει αίτηση για μία, ενιαία εταιρική καταχώριση του συνόλου ή μέρους των εν λόγω χώρων δραστηριοτήτων. Η επιλογή των χώρων που θα περιληφθούν στην καταχώριση εναπόκειται στον οργανισμό που υποβάλλει αίτηση.
      
         Σημείωση:
      
      Οι παρούσες κατευθύνσεις δεν καλύπτουν την απλή περίπτωση της εθνικής εταιρικής καταχώρισης εντός της ΕΕ.
      Στις κατευθύνσεις αυτές εξετάζονται ζητήματα, όπως:
      
                  —
               
               
                  ο καθορισμός του αρμόδιου φορέα,
               
            
                  —
               
               
                  η διαπίστευση ή η αδειοδότηση των επαληθευτών περιβάλλοντος που δραστηριοποιούνται εκτός της ΕΕ,
               
            
                  —
               
               
                  ο συντονισμός μεταξύ των κρατών μελών για τις διαδικασίες αυτές,
               
            
                  —
               
               
                  η συμμόρφωση με τις κείμενες διατάξεις σε τρίτες χώρες,
               
            
                  —
               
               
                  η ανανέωση, η διαγραφή και η αναστολή των εταιρικών καταχωρίσεων.
               
            Οι απαιτήσεις σε αυτές τις τρεις περιπτώσεις είναι συχνά αρκετά παρόμοιες· ωστόσο, η χρήση παραπομπών μεταξύ των κεφαλαίων περιορίζεται στο ελάχιστο, για λόγους διευκόλυνσης της κατανόησης του κειμένου. Ως εκ τούτου, μπορεί να υπάρχουν επαναλήψεις.
      Για λόγους αξιοπιστίας του EMAS, είναι σημαντικό να εφαρμόζεται ο κανονισμός με παρόμοιο τρόπο εντός και εκτός της Ευρωπαϊκής Ένωσης. Για τον σκοπό αυτό, πρέπει να λαμβάνονται υπόψη οι διαφορές και οι δυσκολίες στην εφαρμογή ορισμένων συγκεκριμένων στοιχείων του EMAS, όπως η συμμόρφωση με τις κείμενες διατάξεις. Οι αρμόδιοι φορείς των κρατών μελών που επιτρέπουν καταχωρίσεις οργανισμών τρίτων χωρών θεσπίζουν συγκεκριμένες διαδικασίες οι οποίες διασφαλίζουν ότι το EMAS εντός και εκτός της ΕΕ οδηγεί σε ισοδύναμα συστήματα. Οι ιστορικές, οικονομικές και πολιτιστικές σχέσεις μεταξύ των κρατών μελών της ΕΕ και τρίτων χωρών είναι δυνατόν να αποτελέσουν την κινητήρια δύναμη για την εφαρμογή του EMAS τρίτων χωρών και του παγκόσμιου EMAS και μπορούν να χρησιμοποιηθούν ως τρόπος διευκόλυνσης της επέκτασης του EMAS σε όλο τον κόσμο.
      2.   ΟΡΟΛΟΓΙΑ
      Για τους σκοπούς του παρόντος εγγράφου καθοδήγησης, ισχύουν οι ακόλουθοι ορισμοί:
      Κεντρικά γραφεία: διοικητική οντότητα που βρίσκεται στην κορυφή της ιεραρχίας ενός οργανισμού με πολλούς χώρους δραστηριοτήτων και η οποία ελέγχει και συντονίζει τις κύριες λειτουργίες του οργανισμού, όπως τον στρατηγικό σχεδιασμό, τις επικοινωνίες, τις φορολογικές υποθέσεις, τις νομικές υποθέσεις, το μάρκετινγκ, τις οικονομικές υποθέσεις και άλλες.
      Διοικητικό κέντρο: χώρος δραστηριοτήτων, εκτός από τα κεντρικά γραφεία του οργανισμού με πολλούς χώρους δραστηριοτήτων, ο οποίος έχει οριστεί ειδικά για την καταχώριση σύμφωνα με τον κανονισμό για το EMAS και στον οποίο διασφαλίζονται ο έλεγχος και ο συντονισμός του συστήματος περιβαλλοντικής διαχείρισης.
      Κύριος αρμόδιος φορέας: ο αρμόδιος φορέας που είναι υπεύθυνος για τη διαδικασία της εταιρικής καταχώρισης ΕΕ, της καταχώρισης οργανισμών τρίτων χωρών και της καταχώρισης παγκόσμιας εμβέλειας.
      
         Σημείωση:
      
      Το άρθρο 3 παράγραφος 3 του κανονισμού για το EMAS αφορά τον καθορισμό του (κύριου) αρμόδιου φορέα.
      Ο καθορισμός του κύριου αρμόδιου φορέα μπορεί να διαφέρει ανάλογα με τις «περιπτώσεις» που περιγράφονται ανωτέρω, ως εξής:
      
                  —
               
               
                  Στην περίπτωση 1 (εταιρική καταχώριση ΕΕ), ο κύριος αρμόδιος φορέας είναι ο αρμόδιος φορέας του κράτους μέλους στο οποίο βρίσκονται τα κεντρικά γραφεία ή το διοικητικό κέντρο του αιτούντος οργανισμού.
               
            
                  —
               
               
                  Στις περιπτώσεις της καταχώρισης οργανισμών τρίτων χωρών και της καταχώρισης παγκόσμιας εμβέλειας, είναι ο αρμόδιος φορέας του κράτους μέλους που προβλέπει την καταχώριση οργανισμών από χώρες εκτός της Κοινότητας και όπου έχει διαπιστευθεί ο επαληθευτής. Με άλλα λόγια πρέπει, πρώτον, να προβλέπει το κράτος μέλος την καταχώριση οργανισμών τρίτων χωρών και, δεύτερον, να υπάρχουν επαληθευτές που έχουν διαπιστευθεί ή αδειοδοτηθεί για να διενεργούν επαληθεύσεις στις τρίτες χώρες όπου βρίσκονται οι χώροι δραστηριοτήτων οι οποίοι εντάσσονται στη διαδικασία καταχώρισης.
               
            3.   ΕΤΑΙΡΙΚΗ ΚΑΤΑΧΩΡΙΣΗ ΕΕ – ΚΑΤΑΧΩΡΙΣΗ ΟΡΓΑΝΙΣΜΩΝ ΜΕ ΠΟΛΛΟΥΣ ΧΩΡΟΥΣ ΔΡΑΣΤΗΡΙΟΤΗΤΩΝ ΣΕ ΔΙΑΦΟΡΑ ΚΡΑΤΗ ΜΕΛΗ
      3.1.   Ισχύουσα νομοθεσία και συμμόρφωση με τις κείμενες διατάξεις στα κράτη μέλη της ΕΕ
      
      
                  3.1.1.
               
               
                  Οι οργανισμοί πρέπει να συμμορφώνονται πάντα με τις ενωσιακές και τις εθνικές νομικές απαιτήσεις που ισχύουν για τους χώρους δραστηριοτήτων οι οποίοι περιλαμβάνονται στην καταχώριση στο EMAS.
               
            
                  3.1.2.
               
               
                  Σύμφωνα με το παράρτημα IV σημείο B στοιχείο ζ) του κανονισμού για το EMAS, η περιβαλλοντική δήλωση των οργανισμών περιλαμβάνει παραπομπή στις εφαρμοστέες νομικές απαιτήσεις που αφορούν το περιβάλλον.
               
            
                  3.1.3.
               
               
                  Προκειμένου να προσκομίσει «ουσιώδη αποδεικτικά στοιχεία ή έγγραφα από τα οποία προκύπτει η συμμόρφωση με τις κείμενες διατάξεις», όπως αναφέρεται στο άρθρο 4 παράγραφος 4 του κανονισμού για το EMAS, ο οργανισμός μπορεί να καταθέτει δηλώσεις των αρμοδίων εκτελεστικών αρχών, οι οποίες βεβαιώνουν ότι δεν υπάρχουν στοιχεία μη συμμόρφωσης ή/και ότι η εταιρεία δεν εμπλέκεται σε σχετικές εκτελεστικές διαδικασίες, αγωγές ή διαδικασίες καταγγελίας. Στο πλαίσιο της διαδικασίας επαλήθευσης, οι επαληθευτές ελέγχουν όλες τις περιβαλλοντικές άδειες που ισχύουν για τον οργανισμό ή κάθε άλλου είδους αποδεικτικά στοιχεία, σύμφωνα με το νομικό σύστημα του κράτους μέλους όπου βρίσκεται ο χώρος δραστηριοτήτων.
               
            3.2.   Καθήκοντα των αρμοδίων φορέων
      
      
                  3.2.1.
               
               
                  Στην περίπτωση της εταιρικής καταχώρισης ΕΕ, η θέση των κεντρικών γραφείων ή του διοικητικού κέντρου (με αυτή τη σειρά) του οργανισμού είναι καθοριστική για τον προσδιορισμό του κύριου αρμόδιου φορέα.
               
            
                  3.2.2.
               
               
                  Στην περίπτωση της εταιρικής καταχώρισης ΕΕ, ο κύριος αρμόδιος φορέας συνεργάζεται αποκλειστικά με όλους τους αρμόδιους φορείς των κρατών μελών όπου βρίσκονται χώροι δραστηριοτήτων οι οποίοι εντάσσονται στη διαδικασία εταιρικής καταχώρισης.
               
            
                  3.2.3.
               
               
                  Ο κύριος αρμόδιος φορέας είναι υπεύθυνος για την καταχώριση και συντονίζει τη διαδικασία μαζί με άλλους αρμόδιους φορείς.
                  Ο κύριος αρμόδιος φορέας δεν καταχωρίζει, αναστέλλει, διαγράφει ή ανανεώνει την καταχώριση ενός οργανισμού, εφόσον ο αρμόδιος φορέας άλλου κράτους μέλους, όπου βρίσκονται χώροι δραστηριοτήτων του οργανισμού που έχουν συμπεριληφθεί στην καταχώριση, δεν συμφωνεί με την καταχώριση, την αναστολή, τη διαγραφή ή την ανανέωση (βλέπε σημεία 3.4 και 3.6 του παρόντος εγγράφου καθοδήγησης). Όπως αναφέρεται στο σημείο 3.4.6, ο κύριος αρμόδιος φορέας μπορεί επίσης να αποφασίσει να συνεχίσει μια διαδικασία εταιρικής καταχώρισης με μικρότερο πεδίο δραστηριότητας (π.χ. χωρίς τον αμφισβητούμενο χώρο δραστηριοτήτων).
               
            
                  3.2.4.
               
               
                  Οι αρμόδιοι φορείς θα πρέπει να συντονίζουν τις δραστηριότητές τους με τους φορείς διαπίστευσης και αδειοδότησης των οικείων κρατών μελών, προκειμένου να διασφαλιστεί ότι τόσο ο αρμόδιος φορέας, όσο και ο φορέας διαπίστευσης ή αδειοδότησης, είναι σε θέση να εκπληρώσουν τα καθήκοντά τους με συντονισμένο τρόπο.
               
            
                  3.2.5.
               
               
                  Το φόρουμ των αρμοδίων φορέων οφείλει να διατυπώσει και να εγκρίνει γενικές αρχές και ειδικές διαδικασίες συντονισμού μεταξύ των αρμοδίων φορέων, εντός έξι μηνών από την έκδοση του παρόντος εγγράφου καθοδήγησης. Στη συνέχεια, αυτές οι αρχές και διαδικασίες θα υποβληθούν για έγκριση, σύμφωνα με την κανονιστική διαδικασία με έλεγχο, η οποία αναφέρεται στο άρθρο 48 παράγραφος 2 και στο άρθρο 49 παράγραφος 3 του κανονισμού για το EMAS.
               
            
                  3.2.6.
               
               
                  Το φόρουμ των αρμοδίων φορέων θα διαμορφώσει τυποποιημένα έντυπα σε όλες τις επίσημες γλώσσες της Ευρωπαϊκής Ένωσης για την εφαρμογή των «διαδικασιών συντονισμού» που αναφέρονται ανωτέρω. Προκειμένου να καταστεί δυνατή η αποτελεσματική επικοινωνία και να ελαχιστοποιηθούν παράλληλα οι παρανοήσεις που οφείλονται σε γλωσσικές δυσκολίες, τα τυποποιημένα έντυπα θα αποτελούνται κυρίως από τετραγωνίδια προς σημείωση και μόνο έναν πολύ περιορισμένο αριθμό πεδίων «σχολιασμού» που μπορούν να περιέχουν ελεύθερο κείμενο. Για την περίπτωση διαφορών μεταξύ των αρμοδίων φορέων, θα πρέπει να φυλάσσονται έγγραφα αποδεικτικά στοιχεία της επικοινωνίας αυτής, μέσω κανονικής αλληλογραφίας, ηλεκτρονικής αλληλογραφίας ή τηλεομοιοτυπίας.
                  Τα ανωτέρω έντυπα θα περιλαμβάνουν, ως συνημμένο με δυνατότητα επικαιροποίησης, έναν κατάλογο με τα τέλη που επιβάλλουν όλα τα κράτη μέλη.
               
            3.3.   Καθήκοντα των διαπιστευμένων ή αδειοδοτημένων επαληθευτών
      
      
                  3.3.1.
               
               
                  Οι γενικοί κανόνες που ισχύουν για τους επαληθευτές περιβάλλοντος του EMAS, τη διαπίστευση ή αδειοδότησή τους, καθώς και για τη διαδικασία επαλήθευσης, προβλέπονται στα κεφάλαια V και VI του κανονισμού για το EMAS.
               
            
                  3.3.2.
               
               
                  Η επαλήθευση του συστήματος περιβαλλοντικής διαχείρισης και η επικύρωση της περιβαλλοντικής δήλωσης EMAS πρέπει να γίνονται από επαληθευτή περιβάλλοντος του EMAS ο οποίος είναι διαπιστευμένος ή έχει λάβει άδεια για το σχετικό πεδίο δραστηριότητας, σύμφωνα με τους κωδικούς NACE (2).
               
            
                  3.3.3.
               
               
                  Σε περίπτωση καταχώρισης οργανισμού με πολλούς χώρους δραστηριοτήτων και δραστηριότητες, η διαπίστευση του(των) επαληθευτή(-ών) πρέπει να καλύπτει όλους τους κωδικούς NACE των χώρων και των δραστηριοτήτων του οργανισμού. Εάν ο επαληθευτής δεν είναι διαπιστευμένος ή δεν έχει λάβει άδεια για όλους τους σχετικούς κωδικούς NACE, πρέπει να συμμετέχουν άλλοι διαπιστευμένοι επαληθευτές περιβάλλοντος, μέσω κατά περίπτωση συνεργασίας. Εναπόκειται στον οργανισμό που ζητεί την καταχώριση να αποφασίσει αν θέλει να συμπεριλάβει περισσότερους από έναν διαπιστευμένους επαληθευτές, λαμβάνοντας υπόψη το άρθρο 4 του κανονισμού για το EMAS. Εκτός από λόγους όπως η έλλειψη διαπιστευμένων επαληθευτών για τους σχετικούς κωδικούς NACE, οι οργανισμοί μπορεί να έχουν και άλλους λόγους να χρησιμοποιήσουν περισσότερους επαληθευτές (π.χ. εμπειρία στην περιοχή, γνώση της γλώσσας ή επιθυμία να συνδυάσουν την επαλήθευση EMAS με την πιστοποίηση βάσει άλλων προτύπων). Όλοι οι συνεργαζόμενοι επαληθευτές οφείλουν να υπογράφουν τη δήλωση που αναφέρεται στο άρθρο 25 παράγραφος 9 του κανονισμού για το EMAS και την περιβαλλοντική δήλωση EMAS. Κάθε συμμετέχων επαληθευτής είναι υπεύθυνος για το αποτέλεσμα του μέρους της επαλήθευσης που προκύπτει από τον δικό του τομέα ειδίκευσης (που ως επί το πλείστον αφορά συγκεκριμένους κωδικούς NACE). Η πρακτική της υποχρεωτικής υπογραφής της ίδιας δήλωσης από όλους τους επαληθευτές επιτρέπει τον εντοπισμό όλων των εμπλεκόμενων επαληθευτών από τον κύριο αρμόδιο φορέα. Συνεπώς, ο κύριος αρμόδιος φορέας μπορεί να εξακριβώνει, μέσω των συνεργαζόμενων αρμοδίων φορέων (οι οποίοι με τη σειρά τους θα πρέπει να συντονίζουν τις δραστηριότητές τους με τους φορείς διαπίστευσης και αδειοδότησης), αν όλοι οι εμπλεκόμενοι επαληθευτές έχουν τηρήσει την υποχρέωση προηγούμενης γνωστοποίησης που αναφέρεται στο άρθρο 23 παράγραφος 2 του κανονισμού για το EMAS. Η πρακτική αυτή επιτρέπει επίσης στον κύριο αρμόδιο φορέα να εξακριβώνει αν οι κωδικοί NACE των εμπλεκόμενων επαληθευτών καλύπτουν αυτούς του εκάστοτε οργανισμού.
               
            
                  3.3.4.
               
               
                  Οι επαληθευτές που είναι διαπιστευμένοι ή έχουν λάβει άδεια σε ένα κράτος μέλος επιτρέπεται να δραστηριοποιούνται σε άλλα κράτη μέλη. Οι επαληθευτές αποστέλλουν κοινοποίηση στον φορέα διαπίστευσης ή αδειοδότησης που βρίσκεται στο (στα) κράτος(-η) μέλος(-η) στο (στα) οποίο(-α) προτίθενται να δραστηριοποιηθούν τουλάχιστον τέσσερις εβδομάδες πριν από την έναρξη των δραστηριοτήτων τους.
               
            
                  3.3.5.
               
               
                  Ο φορέας διαπίστευσης ή αδειοδότησης που εποπτεύει τους επαληθευτές οι οποίοι ασκούν τις δραστηριότητές τους στο οικείο κράτος μέλος διαβιβάζει έκθεση εποπτείας στον αρμόδιο φορέα του ίδιου κράτους μέλους, σε περίπτωση προβλημάτων/αρνητικών αποτελεσμάτων. Ο εν λόγω αρμόδιος φορέας διαβιβάζει έπειτα την έκθεση εποπτείας στον κύριο αρμόδιο φορέα που είναι υπεύθυνος για την εταιρική καταχώριση ΕΕ.
               
            
                  3.3.6.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά τον χρόνο της επαλήθευσης για την πρώτη καταχώριση, δεν θα υπογράψει τη δήλωση που αναφέρεται στο άρθρο 25 παράγραφος 9 του κανονισμού για το EMAS και την περιβαλλοντική δήλωση EMAS.
               
            
                  3.3.7.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά την περίοδο ισχύος της καταχώρισης ή κατά τον χρόνο της ανανέωσης, μπορεί να αναφέρει στον (κύριο) αρμόδιο φορέα ότι ο συγκεκριμένος οργανισμός δεν συμμορφώνεται πλέον με τις απαιτήσεις του EMAS. Κατά το χρόνο ανανέωσης της καταχώρισης στο EMAS, μπορεί να υπογράψει τη δήλωση που αναφέρεται στο άρθρο 25 παράγραφος 9 και την επικαιροποιημένη περιβαλλοντική δήλωση EMAS, μόνο εάν ο οργανισμός αποδείξει ότι έλαβε μέτρα (δηλαδή, σε συνεργασία με τις εκτελεστικές αρχές) προκειμένου να εξασφαλίσει την αποκατάσταση της συμμόρφωσης με τις κείμενες διατάξεις. Εάν ο οργανισμός δεν αποδείξει ότι έλαβε επαρκή μέτρα για την επίλυση του προβλήματος της συμμόρφωσης, ο επαληθευτής δεν θα επικυρώσει την επικαιροποιημένη δήλωση ούτε θα υπογράψει τη δήλωση και την περιβαλλοντική δήλωση EMAS. Με άλλα λόγια, ο επαληθευτής περιβάλλοντος του EMAS οφείλει να υπογράφει τη δήλωση και να επικυρώνει την περιβαλλοντική δήλωση EMAS μόνο σε περίπτωση πλήρους συμμόρφωσης.
               
            3.4.   Διαδικασία καταχώρισης
      
      
                  3.4.1.
               
               
                  Στα κεφάλαια ΙΙ, ΙΙΙ και IV του κανονισμού για το EMAS καθορίζονται οι γενικοί κανόνες που ισχύουν για την καταχώριση.
               
            
                  3.4.2.
               
               
                  Ο οργανισμός θα πρέπει να επικοινωνεί το συντομότερο δυνατόν με τον (τους) επαληθευτή(-ές) και τον κύριο αρμόδιο φορέα για να διευκρινίζει γλωσσικά ζητήματα όσον αφορά τα έγγραφα που απαιτούνται για την καταχώριση, λαμβάνοντας υπόψη τις απαιτήσεις του άρθρου 5 παράγραφος 3 και του παραρτήματος IV σημείο Δ του κανονισμού για το EMAS.
               
            
                  3.4.3.
               
               
                  Ο κύριος αρμόδιος φορέας ελέγχει τα στοιχεία που περιέχονται στην αίτηση και έχει σχετική επικοινωνία με τους άλλους εμπλεκόμενους αρμόδιους φορείς. Αυτό σημαίνει ότι ο κύριος αρμόδιος φορέας ενημερώνεται από τους εμπλεκόμενους αρμόδιους φορείς σχετικά με την εγκυρότητα των στοιχείων των εμπλεκόμενων εθνικών χώρων δραστηριοτήτων.
               
            
                  3.4.4.
               
               
                  Οι εμπλεκόμενοι αρμόδιοι φορείς ελέγχουν, μέσω των οικείων φορέων διαπίστευσης και αδειοδότησης, για το δικό τους κράτος μέλος, αν οι επαληθευτές που συμμετέχουν στη διαδικασία καταχώρισης είναι διαπιστευμένοι ή έχουν λάβει άδεια για όλους τους κωδικούς NACE τους οποίους αφορά η διαδικασία καταχώρισης. Αυτό συνεπάγεται ότι ο αρμόδιος φορέας ελέγχει αν οι επαληθευτές έχουν προβεί στη δέουσα και έγκαιρη (τουλάχιστον τέσσερις εβδομάδες πριν από κάθε επαλήθευση σε ένα κράτος μέλος) κοινοποίηση, σύμφωνα με το άρθρο 24 παράγραφος 1 του κανονισμού για το EMAS. Συνεπώς, ο αρμόδιος φορέας οφείλει, σε κάθε περίπτωση, να διαβιβάζει στον φορέα διαπίστευσης ή αδειοδότησης του οικείου κράτους μέλους ένα απλό μήνυμα για να τον πληροφορήσει ότι υπάρχουν χώροι δραστηριοτήτων που πρόκειται να καταχωριστούν βάσει των δραστηριοτήτων επαλήθευσης/επικύρωσης επαληθευτών από άλλα κράτη μέλη. Εάν η αρμοδιότητα του επαληθευτή δεν εγκριθεί από τον φορέα διαπίστευσης και αδειοδότησης, ο τελευταίος μπορεί να υποχρεώσει τον επαληθευτή να συμμορφωθεί με τις σχετικές απαιτήσεις ή να ενημερώσει τον αρμόδιο φορέα σχετικά με το πρόβλημα. Χωρίς αυτή την ελάχιστη επικοινωνία μεταξύ των αρμοδίων φορέων και των φορέων διαπίστευσης και αδειοδότησης, καθώς και μεταξύ των αρμοδίων φορέων και του κύριου αρμόδιου φορέα, υπάρχει κίνδυνος υπονόμευσης των δραστηριοτήτων εποπτείας.
               
            
                  3.4.5.
               
               
                  Όλοι οι αρμόδιοι φορείς που συμμετέχουν στη διαδικασία καταχώρισης θα εφαρμόζουν τις εθνικές διαδικασίες τους για τον έλεγχο της συμμόρφωσης με τον κανονισμό για το EMAS, όσον αφορά τους χώρους δραστηριοτήτων που βρίσκονται στο οικείο κράτος μέλος. Θα ενημερώνουν τον κύριο αρμόδιο φορέα για την απόφασή τους (οι χώροι μπορούν/δεν μπορούν να καταχωριστούν). Σε περίπτωση αρνητικής απόφασης, ο αρμόδιος φορέας ενημερώνει τον κύριο αρμόδιο φορέα, με δήλωση, για τον λόγο της απόφασή του. Δεδομένου ότι η εν λόγω δήλωση είναι δεσμευτική, ο κύριος αρμόδιος φορέας μπορεί είτε να αποφασίσει να σταματήσει τη διαδικασία εταιρικής καταχώρισης έως ότου εκπληρωθούν οι απαιτήσεις του κανονισμού (στην οποία περίπτωση κανένας από τους χώρους δραστηριοτήτων δεν θα καταχωριστεί στο EMAS) είτε να ενημερώσει τον οργανισμό ότι η διαδικασία εταιρικής καταχώρισης μπορεί να προχωρήσει χωρίς τον αμφισβητούμενο χώρο δραστηριοτήτων.
               
            
                  3.4.6.
               
               
                  Έπειτα από την απόφαση καταχώρισης, ο κύριος αρμόδιος φορέας ενημερώνει όλους τους εμπλεκόμενους εθνικούς αρμόδιους φορείς, οι οποίοι κατόπιν ενημερώνουν τις οικείες εκτελεστικές αρχές.
                  
                     Σημείωση:
                  
                  Η Ευρωπαϊκή Επιτροπή ενθαρρύνει τους εμπλεκόμενους αρμόδιους φορείς να ανταλλάσσουν τα στοιχεία επικοινωνίας των οικείων εκτελεστικών αρχών τους ώστε να διευκολυνθεί η ανταλλαγή πληροφοριών μεταξύ των αρμοδίων φορέων και των εκτελεστικών αρχών όταν οι τελευταίες δεν διαθέτουν στοιχεία σχετικά με περιπτώσεις μη συμμόρφωσης.
               
            
                  3.4.7.
               
               
                  Η παρακολούθηση της συμμόρφωσης με τις κείμενες διατάξεις σε εθνικό επίπεδο διασφαλίζεται από τις εθνικές εκτελεστικές αρχές και από τους επαληθευτές κατά τη διαδικασία επαλήθευσης. Εάν οι εν λόγω αρχές εντοπίσουν περίπτωση μη συμμόρφωσης, πρέπει να ενημερώσουν τον εθνικό αρμόδιο φορέα, ο οποίος με τη σειρά του ενημερώνει τον κύριο αρμόδιο φορέα.
               
            
                  3.4.8.
               
               
                  Εάν ο αρμόδιος φορέας του κράτους μέλους στο οποίο βρίσκεται ένας χώρος δραστηριοτήτων του οργανισμού που υποβάλλει αίτηση για εταιρική καταχώριση εντοπίσει στοιχεία που αποδεικνύουν παράβαση των ισχυουσών νομικών απαιτήσεων, καταγγελίες ή κάθε άλλη σχετική πληροφορία, προκειμένου να εκπληρωθούν οι απαιτήσεις σχετικά με την καταχώριση, την ανανέωση, την αναστολή και τη διαγραφή, διαβιβάζει αμέσως στον κύριο αρμόδιο φορέα έκθεση εποπτείας στην οποία περιγράφει το πρόβλημα.
               
            
                  3.4.9.
               
               
                  Ορισμένα κράτη μέλη υποχρεούνται να επιβάλλουν τέλη σύμφωνα με την εθνική νομοθεσία τους. Κατά συνέπεια, ο κύριος αρμόδιος φορέας δεν είναι σε θέση να αποφασίζει σχετικά με τέλη τα οποία καθορίζονται σύμφωνα με τη νομοθεσία άλλων κρατών μελών. Ο ρόλος του κύριου αρμόδιου φορέα ως προς τα τέλη θα συνίσταται απλώς στην ενημέρωση του οργανισμού για το συνολικό ποσό και τα επιμέρους τέλη που θα πρέπει να καταβληθούν στους εθνικούς αρμόδιους φορείς οι οποίοι μετέχουν στη διαδικασία της καταχώρισης. Ο κύριος αρμόδιος φορέας θα πληροφορεί, επίσης, τον οργανισμό ότι όλοι οι εμπλεκόμενοι αρμόδιοι φορείς χρεώνουν τα τέλη που προκύπτουν από την καταχώριση των εθνικών χώρων δραστηριοτήτων οι οποίοι εντάσσονται σε μια διαδικασία εταιρικής καταχώρισης απευθείας στους αντίστοιχους εθνικούς χώρους δραστηριοτήτων του αιτούντος οργανισμού.
                  Όλοι οι εμπλεκόμενοι αρμόδιοι φορείς πληροφορούν τον κύριο αρμόδιο φορέα ότι τα τέλη πράγματι καταβλήθηκαν πριν από την καταχώριση, όπως προβλέπεται στο άρθρο 5 παράγραφος 2 στοιχείο δ) του κανονισμού για το EMAS.
                  
                     Σημείωση:
                  
                  Η Ευρωπαϊκή Επιτροπή συνιστά ένθερμα σε όλα τα κράτη μέλη να διερευνήσουν τις δυνατότητες μείωσης των τελών που ισχύουν για τους οργανισμούς οι οποίοι υποβάλλουν αίτηση για εταιρική καταχώριση. Στις περιπτώσεις εταιρικών καταχωρίσεων, μόνο ο κύριος αρμόδιος φορέας έχει διοικητικά έξοδα συγκρίσιμα με αυτά των συνήθων καταχωρίσεων, ενώ οι εμπλεκόμενοι αρμόδιοι φορείς έχουν περιορισμένη συμμετοχή και, συνεπώς, λιγότερα έξοδα. Τα χαμηλότερα τέλη θα αυξήσουν την ελκυστικότητα του συστήματος EMAS και των εταιρικών καταχωρίσεων.
               
            
                  3.4.10.
               
               
                  Όλοι οι εμπλεκόμενοι αρμόδιοι φορείς θα πρέπει να χρεώνουν τα τέλη που προκύπτουν από την καταχώριση των εθνικών χώρων δραστηριοτήτων οι οποίοι εντάσσονται σε μια διαδικασία εταιρικής καταχώρισης απευθείας στους αντίστοιχους εθνικούς χώρους δραστηριοτήτων του αιτούντος οργανισμού.
               
            3.5.   Ήδη καταχωρισμένοι οργανισμοί
      
      
                  3.5.1.
               
               
                  Εάν ένας οργανισμός που έχει ήδη καταχωριστεί αποφασίσει να ζητήσει εταιρική καταχώριση ΕΕ, ο κύριος αρμόδιος φορέας μπορεί, κατόπιν αιτήματος του οργανισμού, να επεκτείνει το πεδίο εφαρμογής της υφιστάμενης καταχώρισης, διατηρώντας έτσι τον υπάρχοντα αριθμό στο εθνικό μητρώο. Η καταχώριση πρέπει επίσης να εγγραφεί με τον νέο αριθμό καταχώρισης στο εθνικό μητρώο. Σε αυτές τις περιπτώσεις, όλοι οι άλλοι εμπλεκόμενοι αρμόδιοι φορείς των κρατών μελών στα οποία ο οργανισμός έχει ήδη καταχωρισμένους χώρους δραστηριοτήτων εξασφαλίζουν ότι οι υφιστάμενες καταχωρίσεις θα είναι εγγεγραμμένες με τον νέο αριθμό καταχώρισης στα μητρώα τους.
               
            3.6.   Διαγραφή και αναστολή καταχωρίσεων
      
      
                  3.6.1.
               
               
                  Για την ειδική αυτή διαδικασία ισχύουν οι γενικοί κανόνες αναστολής και διαγραφής που προβλέπονται στο άρθρο 15 του κανονισμού για το EMAS.
               
            
                  3.6.2.
               
               
                  Οποιαδήποτε καταγγελία σχετικά με καταχωρισμένο οργανισμό κοινοποιείται στον κύριο αρμόδιο φορέα
               
            
                  3.6.3.
               
               
                  Κάθε αρμόδιος φορέας είναι υπεύθυνος για τις διαδικασίες που αφορούν τους χώρους δραστηριοτήτων του οργανισμού στο αντίστοιχο κράτος μέλος. Σε περίπτωση που η καταχώριση ενός οργανισμού πρέπει να ανασταλεί ή να διαγραφεί από το μητρώο του EMAS, ο συνεργαζόμενος αρμόδιος φορέας ενημερώνει τον κύριο αρμόδιο φορέα μέσω δήλωσης, στην οποία διατυπώνει την άποψή του. Αυτό σημαίνει ότι οι εθνικοί αρμόδιοι φορείς εκδίδουν δηλώσεις μόνο για τους οικείους εθνικούς χώρους δραστηριοτήτων. Εάν σε μία από τις δηλώσεις αυτές επιβεβαιώνεται ότι δεν μπορεί να καταχωριστεί ένας εθνικός χώρος δραστηριοτήτων, ο κύριος αρμόδιος φορέας κινεί τη διαδικασία διαγραφής ή αναστολής, τηρώντας παράλληλα τις απαιτήσεις του άρθρου 15 του κανονισμού για το EMAS. Πριν ληφθεί οριστική απόφαση σχετικά με τη διαγραφή ή την αναστολή της καταχώρισης του οργανισμού, ο κύριος αρμόδιος φορέας θα πρέπει να ενημερώνει τους άλλους συνεργαζόμενους αρμόδιους φορείς, ώστε να γνωρίζουν τους λόγους της αναστολής/διαγραφής από έναν ή περισσότερους αρμόδιους φορείς. Ο κύριος αρμόδιος φορέας θα πρέπει επίσης να ενημερώνει τα κεντρικά γραφεία ή το διοικητικό κέντρο του οργανισμού σχετικά με τη ληφθείσα απόφαση και τους λόγους της προτεινόμενης διαγραφής ή αναστολής. Στη συνέχεια, ο κύριος αρμόδιος φορέας παρέχει τη δυνατότητα στον οργανισμό να αποφασίσει αν θα διαγραφεί ολόκληρος ο οργανισμός από το μητρώο του EMAS ή αν θα απαλειφθούν οι αμφισβητούμενοι χώροι δραστηριοτήτων από το πεδίο εφαρμογής της εταιρικής καταχώρισης.
               
            
                  3.6.4.
               
               
                  Οι διαφορές μεταξύ των επιμέρους εθνικών αρμοδίων φορέων που συμμετέχουν στη διαδικασία εταιρικής καταχώρισης θα διευθετούνται από το φόρουμ των αρμοδίων φορέων. Οι διαφορές μεταξύ του κύριου αρμόδιου φορέα και του οργανισμού θα διευθετούνται σύμφωνα με την εθνική νομοθεσία της χώρας στην οποία βρίσκεται ο κύριος αρμόδιος φορέας. Οι διαφορές μεταξύ του οργανισμού και των επιμέρους αρμοδίων φορέων, π.χ. σχετικά με την κατάσταση των επιμέρους εθνικών χώρων δραστηριοτήτων που εντάσσονται στη διαδικασία εταιρικής καταχώρισης όσον αφορά τη συμμόρφωση με τις κείμενες διατάξεις, θα διευθετούνται σύμφωνα με την ισχύουσα εθνική νομοθεσία του αντίστοιχου κράτους μέλους. Οι διαφορές θα διευθετούνται σύμφωνα με τις απαιτήσεις του άρθρου 15 του κανονισμού για το EMAS.
               
            
                  3.6.5.
               
               
                  Εφόσον δεν είναι δυνατόν να επιτευχθεί διευθέτηση μεταξύ των εμπλεκόμενων αρμοδίων φορέων στο πλαίσιο του φόρουμ των αρμοδίων φορέων, η διαδικασία καταχώρισης θα μπορεί τελικά να συνεχιστεί χωρίς τους αμφισβητούμενους χώρους δραστηριοτήτων.
               
            3.7.   Γλωσσικά ζητήματα
      
      
                  3.7.1.
               
               
                  Η περιβαλλοντική δήλωση EMAS και τα άλλα σχετικά έγγραφα υποβάλλονται στην (σε μία από τις) επίσημη(-ες) γλώσσα(-ες) του κράτους μέλους στο οποίο βρίσκεται ο κύριος αρμόδιος φορέας (άρθρο 5 παράγραφος 3). Εάν ένας οργανισμός προσκομίσει εταιρική περιβαλλοντική δήλωση με πληροφορίες για επιμέρους χώρους δραστηριοτήτων, οι πληροφορίες αυτές πρέπει, επιπλέον, να παρατίθενται στην (σε μία από τις) επίσημη(-ες) γλώσσα(-ες) των κρατών μελών όπου βρίσκονται οι εν λόγω χώροι δραστηριοτήτων.
               
            4.   ΚΑΤΑΧΩΡΙΣΗ ΟΡΓΑΝΙΣΜΩΝ ΤΡΙΤΩΝ ΧΩΡΩΝ – ΚΑΤΑΧΩΡΙΣΗ ΟΡΓΑΝΙΣΜΩΝ ΜΕ ΕΝΑΝ Ή ΠΕΡΙΣΣΟΤΕΡΟΥΣ ΧΩΡΟΥΣ ΔΡΑΣΤΗΡΙΟΤΗΤΩΝ ΣΕ ΤΡΙΤΕΣ ΧΩΡΕΣ (ΠΕΡΙΠΤΩΣΗ 2)
      Ως καταχώριση οργανισμών τρίτων χωρών στο EMAS νοείται η καταχώριση στο EMAS οργανισμών που δραστηριοποιούνται σε μία ή περισσότερες τρίτες χώρες. Δυνάμει του κανονισμού για το EMAS, τα κράτη μέλη είναι ελεύθερα να αποφασίσουν αν ο (οι) αρμόδιος(-οι) εθνικός(-οί) φορέας(-είς) τους θα προβλέπει(-ουν) την καταχώριση των οργανισμών σε τρίτες χώρες, σύμφωνα με το άρθρο 11 παράγραφος 1 του κανονισμού για το EMAS.
      4.1.   Ισχύουσα νομοθεσία και συμμόρφωση με τις κείμενες διατάξεις σε τρίτες χώρες
      
      
                  4.1.1.
               
               
                  Οι οργανισμοί πρέπει να συμμορφώνονται πάντα με τις αντίστοιχες εθνικές νομικές απαιτήσεις των τρίτων χωρών όπου βρίσκονται οι χώροι δραστηριοτήτων οι οποίοι περιλαμβάνονται στην καταχώριση στο EMAS.
               
            
                  4.1.2.
               
               
                  Προκειμένου να διατηρήσει το σύστημα EMAS το υψηλό του επίπεδο προσδοκιών και αξιοπιστίας, είναι επιθυμητό να βρίσκονται οι περιβαλλοντικές επιδόσεις των οργανισμών τρίτων χωρών σε επίπεδο όσο το δυνατόν πλησιέστερο προς εκείνο που οφείλουν να επιτυγχάνουν οι οργανισμοί στην ΕΕ βάσει της σχετικής ευρωπαϊκής και εθνικής νομοθεσία. Ως εκ τούτου, είναι επιθυμητό να αναφέρουν οι οργανισμοί εκτός της Κοινότητας στην περιβαλλοντική δήλωση, πέραν των ισχυουσών εθνικών περιβαλλοντικών απαιτήσεων, και τις νομικές απαιτήσεις για το περιβάλλον που ισχύουν για ομοειδείς οργανισμούς του κράτους μέλους στο οποίο ο οργανισμός προτίθεται να υποβάλει αίτηση καταχώρισης (άρθρο 4 παράγραφος 4 του κανονισμού για το EMAS). Οι περιβαλλοντικές απαιτήσεις που περιλαμβάνονται στον εν λόγω κατάλογο θα πρέπει να χρησιμοποιούνται ως σημείο αναφοράς κατά τον καθορισμό τυχόν πρόσθετων υψηλότερων στόχων επίδοσης, αλλά δεν είναι δεσμευτικές για την εκτίμηση της συμμόρφωσης του οργανισμού με τις κείμενες διατάξεις.
               
            
                  4.1.3.
               
               
                  Σύμφωνα με το παράρτημα IV σημείο B στοιχείο ζ) του κανονισμού για το EMAS, η περιβαλλοντική δήλωση των οργανισμών περιλαμβάνει παραπομπή στις εφαρμοστέες εθνικές νομικές απαιτήσεις που αφορούν το περιβάλλον.
               
            
                  4.1.4.
               
               
                  Για τους χώρους δραστηριοτήτων που βρίσκονται σε τρίτες χώρες, τα αποδεικτικά στοιχεία που αναφέρονται στο άρθρο 4 παράγραφος 4 του κανονισμού για το EMAS θα πρέπει κατά προτίμηση να συνίστανται στα εξής:
                  
                              —
                           
                           
                              δηλώσεις των εκτελεστικών αρχών της τρίτης χώρας, οι οποίες περιλαμβάνουν πληροφορίες σχετικά με τις περιβαλλοντικές άδειες που ισχύουν για τον οργανισμό και αναφέρουν ότι δεν υπάρχουν αποδεικτικά στοιχεία μη συμμόρφωσης ή/και ότι η εταιρεία δεν εμπλέκεται σε διαδικασίες αναγκαστικής εκτέλεσης, αγωγές ή διαδικασίες καταγγελίας,
                           
                        
                              —
                           
                           
                              επιπλέον, η περιβαλλοντική δήλωση θα πρέπει κατά προτίμηση να περιέχει επίσης πίνακες αντιστοιχίας μεταξύ της εθνικής νομοθεσίας της τρίτης χώρας και της νομοθεσίας της χώρας στην οποία ο οργανισμός υποβάλλει αίτηση καταχώρισης, όπως αναφέρεται στο σημείο 4.1.2.
                           
                        
            4.2.   Διαπίστευση και αδειοδότηση για τρίτες χώρες στο πλαίσιο του EMAS
      
      
                  4.2.1.
               
               
                  Τα κράτη μέλη αποφασίζουν αν θα προβλέπουν ή όχι την καταχώριση οργανισμών τρίτων χωρών, ανάλογα με τις δυνατότητες και τις επιχειρησιακές διαδικασίες τους. Στην περίπτωση αυτή, τα κράτη μέλη μεριμνούν ώστε οι εθνικοί τους φορείς διαπίστευσης ή αδειοδότησης να προβλέπουν τη διαπίστευση ή αδειοδότηση επαληθευτών περιβάλλοντος για το EMAS τρίτων χωρών. Μόνο τα κράτη μέλη που αποδέχονται την αρχή της «καταχώρισης οργανισμών τρίτων χωρών» δικαιούνται να καταχωρίζουν οργανισμούς που δραστηριοποιούνται σε τρίτες χώρες.
               
            
                  4.2.2.
               
               
                  Εάν ένα κράτος μέλος αποφασίσει να προβλέπει την καταχώριση οργανισμών τρίτων χωρών, σύμφωνα με το άρθρο 3 παράγραφος 3 του κανονισμού για το EMAS, η δυνατότητα καταχώρισης στο εν λόγω κράτος μέλος εξαρτάται, στην πράξη, από τη διαθεσιμότητα διαπιστευμένων επαληθευτών. Ο υποψήφιος επαληθευτής θα πρέπει να είναι διαπιστευμένος στο συγκεκριμένο κράτος μέλος που προβλέπει την καταχώριση οργανισμών τρίτων χωρών, για τη συγκεκριμένη τρίτη χώρα και για τους συγκεκριμένους οικονομικούς τομείς (οι οποίοι καθορίζονται με βάση τους κωδικούς NACE) τους οποίους αφορά μια δεδομένη διαδικασία καταχώρισης.
                  
                     Διευκρινιστικό σχόλιο:
                  
                  Αυτό σημαίνει ότι ο επαληθευτής που διενεργεί την επαλήθευση σε συγκεκριμένη τρίτη χώρα πρέπει να είναι διαπιστευμένος για τη χώρα αυτή από τον φορέα διαπίστευσης και αδειοδότησης του κράτους μέλους που προβλέπει τις καταχωρίσεις οργανισμών από τρίτες χώρες και στο οποίο ο οργανισμός προτίθεται να καταχωριστεί.
               
            
                  4.2.3.
               
               
                  Η διαπίστευση ή η άδεια που μπορούν να αποκτήσουν οι επαληθευτές για τρίτες χώρες πρέπει να αναφέρει τις τρίτες χώρες για τις οποίες ισχύει, έτσι ώστε η επιτρεπόμενη καταχώριση να συνάδει με τις διατάξεις του άρθρου 22 παράγραφος 2 του κανονισμού για το EMAS. Εναπόκειται στα κράτη μέλη να αποφασίσουν αν θέλουν να εκδίδουν χωριστά πιστοποιητικά για κάθε τρίτη χώρα ή ένα γενικό πιστοποιητικό διαπίστευσης με συνημμένο γεωγραφικό προσάρτημα, όπου θα απαριθμούνται οι χώρες στις οποίες οι φορείς επαλήθευσης είναι διαπιστευμένοι να δραστηριοποιούνται.
                  
                     Διευκρινιστικό σχόλιο:
                  
                  Αν ληφθεί υπόψη το άρθρο 22 «Πρόσθετες απαιτήσεις για επαληθευτές περιβάλλοντος που δραστηριοποιούνται σε τρίτες χώρες», γίνεται σαφές ότι η διαπίστευση/αδειοδότηση για τρίτες χώρες δεν μπορεί παρά να αποτελεί προσθήκη σε μια βασική διαπίστευση/αδειοδότηση για την Ευρώπη. Αυτό σημαίνει ότι η χορήγηση διαπίστευσης/αδειοδότησης για τρίτες χώρες αποτελεί πρόσθετη απαίτηση σε σχέση με τη γενική διαπίστευση/αδειοδότηση για συγκεκριμένο πεδίο δραστηριότητας και τις απαιτήσεις της. Ως εκ τούτου, η διαπίστευση/αδειοδότηση για τρίτες χώρες θα πρέπει να περιλαμβάνει διαπίστευση/αδειοδότηση για ένα από τα κράτη μέλη και για ένα ορισμένο πεδίο δραστηριότητας.
                  Από τη στιγμή που ένας επαληθευτής διαπιστευθεί ή λάβει άδεια σε ένα κράτος μέλος, είναι ελεύθερος να ασκεί δραστηριότητες επαλήθευσης σε άλλα κράτη μέλη σύμφωνα με το άρθρο 24 του κανονισμού.
               
            4.3.   Καθήκοντα του αρμόδιου φορέα
      
      
                  4.3.1.
               
               
                  Τα κράτη μέλη που έχουν περισσότερους από έναν αρμόδιους φορείς θα πρέπει να προσδιορίζουν τον αρμόδιο φορέα στον οποίο μπορούν να υποβάλλονται αιτήσεις καταχώρισης οργανισμών τρίτων χωρών και ο οποίος θα πρέπει να είναι ο ίδιος με εκείνον που ορίζεται σύμφωνα με το σημείο 5.3.1.
               
            
                  4.3.2.
               
               
                  Οι αιτήσεις καταχώρισης οργανισμών τρίτων χωρών χώρες υποβάλλονται από οργανισμούς με χώρους δραστηριοτήτων που βρίσκονται αποκλειστικά σε τρίτες χώρες, σε οποιονδήποτε αρμόδιο φορέα έχει οριστεί για τον σκοπό αυτό στα κράτη μέλη όπου πληρούνται οι ακόλουθες προϋποθέσεις:
                  
                              α)
                           
                           
                              το κράτος μέλος προβλέπει την καταχώριση οργανισμών από τρίτες χώρες·
                           
                        
                              β)
                           
                           
                              υπάρχουν διαπιστευμένοι ή αδειοδοτημένοι επαληθευτές για να διενεργούν επαληθεύσεις στις τρίτες χώρες όπου βρίσκονται οι χώροι οι οποίοι περιλαμβάνονται στην καταχώριση και οι εν λόγω επαληθευτές καλύπτουν τους σχετικούς κωδικούς NACE (με άλλα λόγια, το κράτος μέλος καταχώρισης εξαρτάται από την απόφαση επιλογής επαληθευτή και το αντίστροφο).
                           
                        
            
                  4.3.3.
               
               
                  Οι αρμόδιοι φορείς θα πρέπει να συντονίζουν τις δραστηριότητές τους με τους φορείς διαπίστευσης και αδειοδότησης των οικείων κρατών μελών, προκειμένου να διασφαλιστεί ότι όταν τα κράτη μέλη προβλέπουν την καταχώριση οργανισμών από τρίτες χώρες, τόσο ο αρμόδιος φορέας, όσο και ο φορέας διαπίστευσης ή αδειοδότησης είναι σε θέση να εκπληρώσουν τα καθήκοντά τους με συντονισμένο τρόπο.
               
            4.4.   Καθήκοντα των διαπιστευμένων ή αδειοδοτημένων επαληθευτών
      
      
                  4.4.1.
               
               
                  Οι γενικοί κανόνες που ισχύουν για τους επαληθευτές περιβάλλοντος του EMAS, τη διαπίστευση ή αδειοδότησή τους, καθώς και τη διαδικασία επαλήθευσης, προβλέπονται στα κεφάλαια V και VI του κανονισμού για το EMAS.
               
            
                  4.4.2.
               
               
                  Τα κράτη μέλη που επιτρέπουν την καταχώριση οργανισμών τρίτων χωρών πρέπει να θεσπίσουν ειδικό σύστημα διαπίστευσης ή αδειοδότησης επαληθευτών για τις τρίτες χώρες. Η διαπίστευση ή αδειοδότηση επαληθευτών θα χορηγείται ανά χώρα επιπλέον της γενικής διαπίστευσης ή αδειοδότησης, σύμφωνα με τις ειδικές διατάξεις του παρόντος τμήματος.
               
            
                  4.4.3.
               
               
                  Οι επαληθευτές πρέπει να είναι διαπιστευμένοι ή να έχουν λάβει άδεια για όλους τους κωδικούς NACE των δραστηριοτήτων του οργανισμού που αφορούν τους χώρους του εν λόγω οργανισμού οι οποίοι πρόκειται να ενταχθούν στη διαδικασία καταχώρισης. Λόγω του πιθανώς ευρέος φάσματος των δραστηριοτήτων τους, οι οργανισμοί έχουν τη δυνατότητα να χρησιμοποιούν, εφόσον το κρίνουν σκόπιμο, περισσότερους από έναν διαπιστευμένους επαληθευτές. Μπορεί μάλιστα να είναι δύσκολο, αν όχι αδύνατο, να αναλάβει ένας και μόνο επαληθευτής όλες τις δραστηριότητες ενός μεγάλου οργανισμού. Εάν ο επαληθευτής δεν είναι διαπιστευμένος ή δεν έχει λάβει άδεια για τους σχετικούς κωδικούς NACE, θα συμμετέχουν άλλοι διαπιστευμένοι επαληθευτές περιβάλλοντος, μέσω κατά περίπτωση συνεργασίας. Εναπόκειται στον οργανισμό που ζητεί την καταχώριση να αποφασίσει αν θέλει να συμπεριλάβει περισσότερους διαπιστευμένους/αδειοδοτημένους επαληθευτές, λαμβάνοντας υπόψη το άρθρο 4 του κανονισμού για το EMAS. Εκτός από λόγους όπως η έλλειψη διαπιστευμένων επαληθευτών για τους σχετικούς κωδικούς NACE, οι οργανισμοί μπορεί να έχουν και άλλους λόγους να χρησιμοποιήσουν περισσότερους επαληθευτές (π.χ. εμπειρία στην περιοχή, γνώση της γλώσσας ή επιθυμία να συνδυάσουν την επαλήθευση EMAS με την πιστοποίηση βάσει άλλων προτύπων).
               
            
                  4.4.4.
               
               
                  Όλοι οι συνεργαζόμενοι επαληθευτές οφείλουν να υπογράφουν τη δήλωση που αναφέρεται στο άρθρο 25 παράγραφος 9 και την περιβαλλοντική δήλωση EMAS. Κάθε εμπλεκόμενος επαληθευτής είναι υπεύθυνος για το αποτέλεσμα του μέρους της επαλήθευσης που προκύπτει από τον δικό του τομέα ειδίκευσης (που ως επί το πλείστον αφορά συγκεκριμένους κωδικούς NACE). Η πρακτική της υποχρεωτικής υπογραφής της ίδιας δήλωσης από όλους τους επαληθευτές επιτρέπει τον εντοπισμό όλων των εμπλεκόμενων επαληθευτών από τον αρμόδιο φορέα. Συνεπώς, ο αρμόδιος φορέας μπορεί να εξακριβώνει, μέσω των φορέων διαπίστευσης και αδειοδότησης, αν όλοι οι εμπλεκόμενοι επαληθευτές έχουν τηρήσει την υποχρέωση προηγούμενης γνωστοποίησης που αναφέρεται στο άρθρο 23 παράγραφος 2 του κανονισμού για το EMAS. Η πρακτική αυτή επιτρέπει επίσης στον αρμόδιο φορέα να εξακριβώνει αν οι κωδικοί NACE των εμπλεκόμενων επαληθευτών καλύπτουν αυτούς του εκάστοτε οργανισμού.
               
            
                  4.4.5.
               
               
                  Οι επαληθευτές που επιθυμούν να δραστηριοποιηθούν σε τρίτες χώρες πρέπει να λάβουν ειδική διαπίστευση ή άδεια για τη συγκεκριμένη χώρα επιπλέον της γενικής διαπίστευσης ή άδειας, σύμφωνα με τις ειδικές διατάξεις του κανονισμού για το EMAS. Αυτό σημαίνει ότι πρέπει να διαθέτουν:
                  
                              α)
                           
                           
                              ειδική διαπίστευση ή άδεια για τους κωδικούς NACE που ισχύουν για τον οργανισμό·
                           
                        
                              β)
                           
                           
                              γνώση και κατανόηση των σχετικών με το περιβάλλον νομοθετικών, κανονιστικών και διοικητικών απαιτήσεων της τρίτης χώρας για την οποία ζητούν τη διαπίστευση ή την άδεια·
                           
                        
                              γ)
                           
                           
                              γνώση και κατανόηση της επίσημης γλώσσας της τρίτης χώρας για την οποία ζητούν τη διαπίστευση ή την άδεια.
                           
                        
            
                  4.4.6.
               
               
                  Στο πλαίσιο της διαδικασίας επαλήθευσης, οι επαληθευτές ελέγχουν όλες τις περιβαλλοντικές άδειες που ισχύουν για τον οργανισμό ή κάθε άλλου είδους αποδεικτικά στοιχεία, σύμφωνα με το νομικό σύστημα των χωρών που αφορά η αίτηση.
               
            
                  4.4.7.
               
               
                  Στις τρίτες χώρες ο επαληθευτής, πέραν των τακτικών καθηκόντων του, διενεργεί ειδικότερα εμπεριστατωμένο έλεγχο της συμμόρφωσης των οργανισμών και των χώρων δραστηριοτήτων τους που εντάσσονται στη διαδικασία καταχώρισης με τις κείμενες διατάξεις. Με αυτόν τον τρόπο, λαμβάνοντας ιδίως υπόψη το περιεχόμενο του άρθρου 13 παράγραφος 2, στοιχείο γ) του κανονισμού για το EMAS, οι επαληθευτές βεβαιώνονται ότι δεν υπάρχουν αποδεικτικά στοιχεία μη συμμόρφωσης όσον αφορά το περιβάλλον. Οι επαληθευτές χρησιμοποιούν τις διαπιστώσεις των εκτελεστικών αρχών και, ως εκ τούτου, επικοινωνούν με τις εν λόγω αρχές προκειμένου να λαμβάνουν αναλυτικές πληροφορίες σχετικά με τη συμμόρφωση με τις κείμενες διατάξεις. Ο επαληθευτής πρέπει να ελέγχει αν έχει πεισθεί με βάση τα ουσιώδη αποδεικτικά στοιχεία τα οποία έχει λάβει, για παράδειγμα μέσω γραπτής έκθεσης της αρμόδιας εκτελεστικής αρχής. Εάν δεν βρεθούν αποδεικτικά στοιχεία μη συμμόρφωσης, αυτό αναφέρεται στη δήλωση του επαληθευτή περιβάλλοντος για τις δραστηριότητες επαλήθευσης και επικύρωσης (παράρτημα VII του κανονισμού για το EMAS). Η δήλωση αυτή πρέπει να υπογράφεται από τον επαληθευτή. Ο επαληθευτής έχει την υποχρέωση να ελέγχει αν πληρούνται οι απαιτήσεις του κανονισμού για το EMAS μέσω των συνήθων μεθόδων ελέγχου, ο οποίος πρέπει να διεξάγεται σύμφωνα με τον κανονισμό για το EMAS. Προκειμένου να εξασφαλιστεί εφάμιλλη ποιότητα καταχώρισης μεταξύ των χώρων δραστηριοτήτων σε τρίτες χώρες και ομοειδών χώρων δραστηριοτήτων στην ΕΕ, ο επαληθευτής μπορεί να εξετάζει το ενδεχόμενο να διενεργήσει αξιολόγηση των κινδύνων.
               
            
                  4.4.8.
               
               
                  Σύμφωνα με το άρθρο 13 παράγραφος 2 στοιχείο δ) του κανονισμού για το EMAS, ο επαληθευτής θα πρέπει να βεβαιώνεται ότι δεν υπάρχουν σχετικές καταγγελίες από ενδιαφερόμενα μέρη ή ότι οι καταγγελίες έχουν διευθετηθεί θετικά.
               
            
                  4.4.9.
               
               
                  Τα κράτη μέλη που προβλέπουν την καταχώριση οργανισμών τρίτων χωρών οφείλουν να εξετάσουν το ενδεχόμενο εφαρμογής μέτρων για την ενίσχυση της διαδικασίας διαπίστευσης, προκειμένου να διασφαλιστεί ότι οι επαληθευτές που είναι διαπιστευμένοι για συγκεκριμένες τρίτες χώρες διαθέτουν τις απαραίτητες γνώσεις για να ελέγχουν τη συμμόρφωση του οργανισμού με την ισχύουσα εθνική νομοθεσία της τρίτης χώρας.
               
            
                  4.4.10.
               
               
                  Τα κράτη μέλη που προβλέπουν την καταχώριση οργανισμών τρίτων χωρών μπορούν να εξετάσουν το ενδεχόμενο θέσπισης προαιρετικών ειδικών διατάξεων για την ενίσχυση του ελέγχου της συμμόρφωσης με τις κείμενες διατάξεις και τη διασφάλιση μιας διαδικασίας καταχώρισης παρόμοιας με αυτή για την Ευρωπαϊκή Ένωση. Τα κράτη μέλη μπορούν ειδικότερα να εξετάσουν τη δυνατότητα σύναψης συμφωνιών (διμερών συμφωνιών, μνημονίων συμφωνίας κ.λπ.). Οι συμφωνίες αυτές θα μπορούσαν να περιλαμβάνουν μια διαδικασία κοινοποίησης της συμμόρφωσης με τις κείμενες διατάξεις μεταξύ των εκτελεστικών αρχών της τρίτης χώρας και του κράτους μέλους, καθώς και κοινοποίησης των παραβάσεων των εφαρμοστέων νομικών απαιτήσεων στον αρμόδιο φορέα του κράτους μέλους κατά το χρονικό διάστημα μεταξύ της πρώτης καταχώρισης ή ανανέωσης και της επόμενης ανανέωσης.
               
            
                  4.4.11.
               
               
                  Τουλάχιστον έξι εβδομάδες πριν από κάθε επαλήθευση ή επικύρωση σε τρίτη χώρα, ο επαληθευτής περιβάλλοντος γνωστοποιεί τα στοιχεία της διαπίστευσης ή της άδειάς του, καθώς και τον χρόνο και τόπο διενέργειας της επαλήθευσης ή επικύρωσης, στον φορέα διαπίστευσης ή αδειοδότησης του κράτους μέλους στο οποίο ο ενδιαφερόμενος οργανισμός προτίθεται να υποβάλει αίτηση καταχώρισης ή είναι καταχωρισμένος. Μπορεί επίσης να ειδοποιηθεί ο αρμόδιος φορέας του κράτους μέλους στο οποίο πρόκειται να καταχωριστούν οι χώροι δραστηριοτήτων.
               
            
                  4.4.12.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά τον χρόνο της καταχώρισης, δεν θα υπογράψει την περιβαλλοντική δήλωση EMAS ούτε τη δήλωση που αναφέρεται στο άρθρο 25 παράγραφος 9 του κανονισμού για το EMAS.
               
            
                  4.4.13.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά την περίοδο ισχύος των καταχωρίσεων ή κατά τον χρόνο της ανανέωσης, μπορεί να αναφέρει στον αρμόδιο φορέα ότι ο συγκεκριμένος οργανισμός δεν συμμορφώνεται πλέον με τις απαιτήσεις του EMAS. Κατά τον χρόνο ανανέωσης, μπορεί να υπογράψει τη δήλωση που αναφέρεται στο άρθρο 25 παράγραφος 9 και την επικαιροποιημένη περιβαλλοντική δήλωση EMAS, μόνο εάν ο οργανισμός αποδείξει ότι έλαβε επαρκή μέτρα (δηλαδή, σε συνεργασία με τις εκτελεστικές αρχές) προκειμένου να εξασφαλίσει την αποκατάσταση της συμμόρφωσης με τις κείμενες διατάξεις. Εάν ο οργανισμός δεν είναι σε θέση να αποδείξει στον επαληθευτή ότι έλαβε επαρκή μέτρα για την αποκατάσταση της συμμόρφωσης με τις κείμενες διατάξεις, ο επαληθευτής δεν θα επικυρώσει την επικαιροποιημένη δήλωση ούτε θα υπογράψει τη δήλωση και την περιβαλλοντική δήλωση EMAS.
               
            4.5.   Διαδικασία καταχώρισης
      
      
                  4.5.1.
               
               
                  Ο οργανισμός θα πρέπει να επικοινωνεί έγκαιρα με τον(τους) επαληθευτή(-ές) και τον αρμόδιο φορέα για να διευκρινίζει γλωσσικά ζητήματα όσον αφορά τα έγγραφα που απαιτούνται για την καταχώριση, λαμβάνοντας υπόψη τις απαιτήσεις του άρθρου 5 παράγραφος 3 και του παραρτήματος IV σημείο Δ του κανονισμού για το EMAS.
               
            
                  4.5.2.
               
               
                  Πριν από την αποστολή της αίτησης καταχώρισης στον αρμόδιο φορέα, ο οργανισμός οφείλει να προσκομίσει στον επαληθευτή ουσιώδη αποδεικτικά στοιχεία ή έγγραφα, σύμφωνα με τα οποία δεν υπάρχει καμία απόδειξη μη συμμόρφωσης με τις εφαρμοστέες νομικές απαιτήσεις σχετικά με το περιβάλλον, όπως περιγράφεται στο σημείο 4.1.4 του παρόντος εγγράφου καθοδήγησης.
               
            
                  4.5.3.
               
               
                  Μετά την εκπλήρωση των απαιτήσεων του EMAS, ιδίως όσων αφορούν τη διαδικασία καταχώρισης που περιλαμβάνεται στο παράρτημα II του κανονισμού, και αφού επικυρωθεί η περιβαλλοντική δήλωση EMAS από διαπιστευμένο ή αδειοδοτημένο επαληθευτή, ο οργανισμός αποστέλλει στον αρμόδιο φορέα το έντυπο της αίτησης, καθώς και τα σχετικά έγγραφα, συμπεριλαμβανομένων των παραρτημάτων VI και VII, για καταχώριση.
               
            
                  4.5.4.
               
               
                  Ο αρμόδιος φορέας ελέγχει τις πληροφορίες που περιέχονται στην αίτηση και, για τον σκοπό αυτό, επικοινωνεί με τον εθνικό φορέα διαπίστευσης ή αδειοδότησης.
               
            
                  4.5.5.
               
               
                  Ο φορέας διαπίστευσης και αδειοδότησης αξιολογεί την αρμοδιότητα του επαληθευτή περιβάλλοντος με βάση τα στοιχεία που αναφέρονται στα άρθρα 20, 21 και 22 του κανονισμού για το EMAS. Εάν η αρμοδιότητα του επαληθευτή δεν εγκριθεί, ο φορέας διαπίστευσης ή αδειοδότησης δύναται να υποχρεώσει τον επαληθευτή να συμμορφωθεί με τις σχετικές απαιτήσεις και να ενημερώσει τον αρμόδιο φορέα σχετικά με το πρόβλημα. Αντίστροφα, ο αρμόδιος φορέας οφείλει, σε κάθε περίπτωση, να διαβιβάζει στον φορέα διαπίστευσης ή αδειοδότησης ένα απλό μήνυμα για να τον πληροφορήσει ότι έχει ληφθεί αίτηση καταχώρισης και ότι υπάρχουν προς καταχώριση χώροι δραστηριοτήτων σε τρίτες χώρες. Αφού λάβει ένα τέτοιο μήνυμα, ο φορέας διαπίστευσης και αδειοδότησης κοινοποιεί τις διαπιστώσεις του σχετικά με τον (τους) εμπλεκόμενο(-ους) επαληθευτή(-ές) στον αρμόδιο φορέα. Αυτό διευκολύνει τον αρμόδιο φορέα να ελέγξει τελικά αν ο επαληθευτές που συμμετέχουν στη διαδικασία καταχώρισης είναι διαπιστευμένοι ή έχουν λάβει άδεια για όλους τους κωδικούς NACE τους οποίους αφορά η διαδικασία καταχώρισης. Χωρίς αυτή την ελάχιστη επικοινωνία μεταξύ του αρμοδίου φορέα και του φορέα διαπίστευσης και αδειοδότησης, υπάρχει κίνδυνος υπονόμευσης των δραστηριοτήτων εποπτείας.
               
            
                  4.5.6.
               
               
                  Ο αρμόδιος φορέας που είναι υπεύθυνος για την καταχώριση συντονίζει τον έλεγχο της συμμόρφωσης με τις κείμενες διατάξεις βάσει των πληροφοριών που έχει παράσχει ο οργανισμός στον επαληθευτή. Ένα κράτος μέλος μπορεί να ελέγξει απευθείας τη συμμόρφωση με τις κείμενες διατάξεις απευθυνόμενο στις εκτελεστικές αρχές τρίτων χωρών, μόνο στην περίπτωση που έχει συνάψει ειδικές συμφωνίες με τις τρίτες χώρες, οι οποίες περιλαμβάνουν διατάξεις που επιτρέπουν στο κράτος μέλος να επικοινωνεί με τις εκτελεστικές αρχές των χωρών αυτών. Διαφορετικά, ο αρμόδιος φορέας θα πρέπει να βασίζεται στον επαληθευτή ή/και στον οργανισμό για να συγκεντρώσει ουσιώδη αποδεικτικά στοιχεία ή έγγραφα που αποδεικνύουν τη συμμόρφωση με τις ισχύουσες νομικές απαιτήσεις.
               
            4.6.   Διαγραφή και αναστολή καταχωρίσεων
      
      
                  4.6.1.
               
               
                  Ο αρμόδιος φορέας εφαρμόζει τους γενικούς κανόνες διαγραφής και αναστολής που καθορίζονται στον κανονισμό για το EMAS.
               
            
                  4.6.2.
               
               
                  Οποιαδήποτε καταγγελία σχετικά με καταχωρισμένο οργανισμό κοινοποιείται στον αρμόδιο φορέα.
               
            
                  4.6.3.
               
               
                  Οι οργανισμοί από τρίτες χώρες που φιλοδοξούν να καταχωριστούν στο EMAS και προτίθενται να ξεκινήσουν τη διαδικασία καταχώρισης, πρέπει να αποδεχθούν το γεγονός ότι, πριν λάβει οποιαδήποτε απόφαση, ο αρμόδιος φορέας μπορεί να ζητήσει από τον επαληθευτή να ελέγξει πιθανές αιτίες διαγραφής ή αναστολής που μπορεί να συντρέχουν στην τρίτη χώρα όπου βρίσκονται οι χώροι δραστηριοτήτων. Ο οργανισμός πρέπει να συνεργάζεται και να απαντά σε όλες τις ερωτήσεις του επαληθευτή ή του αρμόδιου φορέα σχετικά με τους πιθανούς λόγους αναστολής και διαγραφής. Ο οργανισμός πρέπει επίσης να είναι πρόθυμος να αναλάβει τα έξοδα για τις εργασίες του επαληθευτή που αποσκοπούν στην αποσαφήνιση της κατάστασης.
               
            
                  4.6.4.
               
               
                  Σε περιπτώσεις που έχουν υπογραφεί συμφωνίες μεταξύ του κράτους μέλους που είναι υπεύθυνο για την καταχώριση και της τρίτης χώρας, αυτές μπορούν να περιλαμβάνουν ειδικές διατάξεις για την εξασφάλιση της νομικής παρακολούθησης και της ενεργού κοινοποίησης των παραβάσεων από τις εκτελεστικές αρχές της τρίτης χώρας στον αρμόδιο φορέα.
               
            
                  4.6.5.
               
               
                  Σε όλες τις περιπτώσεις, ακόμα και όταν υφίστανται τέτοιες συμφωνίες, ο επαληθευτής είναι υπεύθυνος για τον έλεγχο της συμμόρφωσης με τις κείμενες διατάξεις. Οι έλεγχοι συμμόρφωσης πρέπει να περιλαμβάνουν πιθανές καταγγελίες και περιστατικά μη συμμόρφωσης που μπορεί να έχουν ως αποτέλεσμα τη διαγραφή ή την αναστολή της καταχώρισης.
               
            
                  4.6.6.
               
               
                  Μπορεί να ζητείται η γνώμη των ΜΚΟ που δραστηριοποιούνται στην τρίτη χώρα και να χρησιμοποιούνται ως πηγή πληροφοριών. Σε κάθε περίπτωση, ο επαληθευτής αναφέρει στον αρμόδιο φορέα όλες τις σχετικές πληροφορίες που συγκεντρώνει κατά τη διάρκεια της διαδικασίας επαλήθευσης.
               
            4.7.   Γλωσσικά ζητήματα
      
      
                  4.7.1.
               
               
                  Η περιβαλλοντική δήλωση EMAS και τα άλλα σχετικά έγγραφα υποβάλλονται, για την καταχώριση στην (σε μία από τις) επίσημη(-ες) γλώσσα(-ες) του κράτους μέλους στον οποίο βρίσκεται ο αρμόδιος φορέας (άρθρο 5 παράγραφος 3). Εάν ένας οργανισμός προσκομίσει εταιρική περιβαλλοντική δήλωση με πληροφορίες για επιμέρους χώρους δραστηριοτήτων που βρίσκονται σε διαφορετικές τρίτες χώρες, οι πληροφορίες αυτές θα πρέπει, επιπλέον, να παρατίθενται στην (σε μία από τις) επίσημη(-ες) γλώσσα(-ες) των τρίτων χωρών όπου βρίσκονται οι χώροι δραστηριοτήτων.
               
            5.   ΚΑΤΑΧΩΡΙΣΗ ΠΑΓΚΟΣΜΙΑΣ ΕΜΒΕΛΕΙΑΣ – ΟΡΓΑΝΙΣΜΟΙ ΜΕ ΠΟΛΛΟΥΣ ΧΩΡΟΥΣ ΔΡΑΣΤΗΡΙΟΤΗΤΩΝ ΣΕ ΚΡΑΤΗ ΜΕΛΗ ΚΑΙ ΣΕ ΤΡΙΤΕΣ ΧΩΡΕΣ (ΠΕΡΙΠΤΩΣΗ 3)
      Ως καταχώριση παγκόσμιας εμβέλειας στο EMAS νοείται η καταχώριση οργανισμού με πολλούς χώρους δραστηριοτήτων εντός και εκτός της ΕΕ, ο οποίος υποβάλλει αίτηση για την ενιαία καταχώριση του συνόλου ή μέρους των χώρων σε κράτος μέλος που προβλέπει την καταχώριση οργανισμών τρίτων χωρών.
      Η καταχώριση οργανισμών με πολλούς χώρους δραστηριοτήτων σε κράτη μέλη και σε τρίτες χώρες είναι μια σύνθετη διαδικασία που συνιστά συνδυασμό των δύο διαδικασιών οι οποίες περιγράφηκαν ανωτέρω: εταιρική καταχώριση ΕΕ και καταχώριση οργανισμών τρίτων χωρών. Στην παρούσα ενότητα αποσαφηνίζονται τα σημεία που διαφέρουν από αυτά τα οποία περιγράφονται στις ενότητες 3 και 4 του παρόντος εγγράφου καθοδήγησης.
      5.1.   Ισχύουσα νομοθεσία και συμμόρφωση με τις κείμενες διατάξεις σε κράτη μέλη και τρίτες χώρες
      
      
                  5.1.1.
               
               
                  Οι οργανισμοί πρέπει να συμμορφώνονται πάντα με τις ενωσιακές και τις εθνικές νομικές απαιτήσεις που ισχύουν για τους χώρους δραστηριοτήτων οι οποίοι περιλαμβάνονται στην καταχώριση στο EMAS.
               
            
                  5.1.2.
               
               
                  Προκειμένου να διατηρήσει το σύστημα EMAS το υψηλό του επίπεδο προσδοκιών και αξιοπιστίας, είναι επιθυμητό να βρίσκονται οι περιβαλλοντικές επιδόσεις των οργανισμών τρίτων χωρών σε επίπεδο όσο το δυνατόν πλησιέστερο προς εκείνο που οφείλουν να επιτυγχάνουν οι οργανισμοί στην ΕΕ βάσει της σχετικής ευρωπαϊκής και εθνικής νομοθεσίας. Ως εκ τούτου, είναι επιθυμητό να αναφέρουν οι οργανισμοί με χώρους δραστηριοτήτων εκτός της Κοινότητας στην περιβαλλοντική δήλωση, πέραν των ισχυουσών εθνικών περιβαλλοντικών απαιτήσεων, και τις νομικές απαιτήσεις για το περιβάλλον που ισχύουν για ομοειδείς οργανισμούς του κράτους μέλους στο οποίο ο οργανισμός προτίθεται να υποβάλει αίτηση καταχώρισης (άρθρο 4 παράγραφος 4 του κανονισμού για το EMAS). Οι περιβαλλοντικές απαιτήσεις που περιλαμβάνονται στον εν λόγω κατάλογο θα πρέπει να χρησιμοποιούνται ως σημείο αναφοράς κατά τον καθορισμό πρόσθετων υψηλότερων στόχων επίδοσης, αλλά δεν έχουν σημασία για την εκτίμηση της συμμόρφωσης του οργανισμού με τις κείμενες διατάξεις.
               
            
                  5.1.3.
               
               
                  Για τους χώρους δραστηριοτήτων που βρίσκονται σε τρίτες χώρες, τα αποδεικτικά στοιχεία που αναφέρονται στο άρθρο 4 παράγραφος 4 του κανονισμού για το EMAS θα πρέπει να συνίστανται στα εξής:
                  
                              —
                           
                           
                              δηλώσεις των εκτελεστικών αρχών της τρίτης χώρας, οι οποίες περιλαμβάνουν πληροφορίες σχετικά με τις περιβαλλοντικές άδειες που ισχύουν για τον οργανισμό και αναφέρουν ότι δεν υπάρχουν αποδεικτικά στοιχεία μη συμμόρφωσης ή/και ότι η εταιρεία δεν εμπλέκεται σε διαδικασίες αναγκαστικής εκτέλεσης, αγωγές ή διαδικασίες καταγγελίας,
                           
                        
                              —
                           
                           
                              επιπλέον, η περιβαλλοντική δήλωση θα πρέπει κατά προτίμηση να περιέχει επίσης πίνακες αντιστοιχίας μεταξύ της εθνικής νομοθεσίας της τρίτης χώρας και της νομοθεσίας της χώρας στην οποία ο οργανισμός υποβάλλει αίτηση καταχώρισης, όπως αναφέρεται στο σημείο 5.1.2.
                           
                        
            5.2.   Διαπίστευση και αδειοδότηση
      
      
                  5.2.1.
               
               
                  Ισχύουν οι διατάξεις του σημείου 4.2 σχετικά με τη διαπίστευση και την αδειοδότηση για τρίτες χώρες στο πλαίσιο του EMAS.
               
            5.3.   Καθήκοντα των αρμοδίων φορέων
      
      
                  5.3.1.
               
               
                  Τα κράτη μέλη που έχουν περισσότερους από έναν αρμόδιους φορείς προσδιορίζουν τον αρμόδιο φορέα στον οποίο μπορούν να υποβάλλονται αιτήσεις για καταχώριση παγκόσμιας εμβέλειας και ο οποίος θα πρέπει να είναι ο ίδιος με εκείνον που ορίζεται σύμφωνα με το σημείο 4.3.1.
               
            
                  5.3.2.
               
               
                  Οι αιτήσεις για καταχώριση παγκόσμιας εμβέλειας, δηλαδή από οργανισμούς με χώρους δραστηριοτήτων που βρίσκονται σε κράτη μέλη της ΕΕ και σε τρίτες χώρες, υποβάλλονται σε οποιονδήποτε αρμόδιο φορέα έχει οριστεί για τον σκοπό αυτό σε ένα από τα κράτη μέλη όπου πληρούνται οι ακόλουθες προϋποθέσεις:
                  
                              α)
                           
                           
                              το κράτος μέλος προβλέπει την καταχώριση οργανισμών εκτός της ΕΕ·
                           
                        
                              β)
                           
                           
                              υπάρχουν διαπιστευμένοι ή αδειοδοτημένοι επαληθευτές για να διενεργούν επαληθεύσεις στις τρίτες χώρες όπου βρίσκονται οι χώροι οι οποίοι περιλαμβάνονται στην καταχώριση και η διαπίστευση ή αδειοδότηση των εν λόγω επαληθευτών καλύπτει τους σχετικούς κωδικούς NACE.
                           
                        
            
                  5.3.3.
               
               
                  Το κράτος μέλος όπου θα βρίσκεται ο αρμόδιος φορέας που θα είναι υπεύθυνος για τη διαδικασία αυτή καθορίζεται βάσει προϋποθέσεων με την ακόλουθη σειρά προτεραιότητας:
                  
                              1.
                           
                           
                              όταν ο οργανισμός έχει κεντρικά γραφεία σε κράτος μέλος που προβλέπει καταχωρίσεις οργανισμών τρίτων χωρών, η αίτηση υποβάλλεται στον αρμόδιο φορέα του εν λόγω κράτους μέλους·
                           
                        
                              2.
                           
                           
                              εάν τα κεντρικά γραφεία του οργανισμού δεν βρίσκονται σε κράτος μέλος που προβλέπει καταχωρίσεις οργανισμών τρίτων χωρών, αλλά ο οργανισμός διατηρεί διοικητικό κέντρο σε τέτοιο κράτος μέλος, η αίτηση υποβάλλεται στον αρμόδιο φορέα του εν λόγω κράτους μέλους·
                           
                        
                              3.
                           
                           
                              εάν ο οργανισμός που υποβάλλει αίτηση για καταχώριση παγκόσμιας εμβέλειας δεν έχει ούτε κεντρικά γραφεία ούτε διοικητικό κέντρο σε κράτος μέλος το οποίο προβλέπει καταχωρίσεις οργανισμών τρίτων χωρών, ο οργανισμός οφείλει να εγκαταστήσει ένα «ad hoc» διοικητικό κέντρο σε κράτος μέλος το οποίο προβλέπει καταχωρίσεις οργανισμών τρίτων χωρών και η αίτηση θα πρέπει να υποβληθεί στον αρμόδιο φορέα του εν λόγω κράτους μέλους.
                           
                        
            
                  5.3.4.
               
               
                  Εάν η αίτηση αφορά περισσότερα από ένα κράτη μέλη, πρέπει να ακολουθείται η διαδικασία συντονισμού μεταξύ των εμπλεκόμενων αρμοδίων φορέων, η οποία καθορίζεται στο σημείο 3.2. Στη συνέχεια, ο αρμόδιος φορέας θα ενεργεί ως κύριος αρμόδιος φορέας για τις συνιστώσες της διαδικασίας που αφορούν οργανισμούς εντός της ΕΕ.
               
            5.4.   Καθήκοντα των διαπιστευμένων ή αδειοδοτημένων επαληθευτών
      
      
                  5.4.1.
               
               
                  Οι γενικοί κανόνες που ισχύουν για τους επαληθευτές περιβάλλοντος του EMAS, τη διαπίστευση ή αδειοδότησή τους, καθώς και για τη διαδικασία επαλήθευσης, προβλέπονται στα κεφάλαια V και VI του κανονισμού για το EMAS.
               
            
                  5.4.2.
               
               
                  Τα κράτη μέλη που επιτρέπουν την καταχώριση οργανισμών τρίτων χωρών πρέπει να θεσπίσουν ειδικό σύστημα για τη διαπίστευση ή αδειοδότηση επαληθευτών για τις τρίτες χώρες. Η διαπίστευση ή αδειοδότηση επαληθευτή θα χορηγείται ανά χώρα επιπλέον της γενικής διαπίστευσης ή αδειοδότησης, σύμφωνα με τις ειδικές διατάξεις του παρόντος τμήματος.
               
            
                  5.4.3.
               
               
                  Σε περίπτωση καταχώρισης παγκόσμιας εμβέλειας ενός οργανισμού με πολλούς χώρους δραστηριοτήτων και πολλές δραστηριότητες, η διαπίστευση του (των) επαληθευτή(-ών) πρέπει να καλύπτει όλους τους κωδικούς NACE των χώρων και των δραστηριοτήτων του οργανισμού. Για χώρους δραστηριοτήτων σε τρίτες χώρες, ο (οι) επαληθευτής(-ές) πρέπει να είναι διαπιστευμένος(-οι) ή να έχει(-ουν) λάβει άδεια για όλες τις τρίτες χώρες και όλους τους κωδικούς NACE όλων των χώρων δραστηριοτήτων που περιλαμβάνονται στην καταχώριση παγκόσμιας εμβέλειας στο κράτος μέλος όπου ο οργανισμός σκοπεύει να υποβάλει αίτηση καταχώρισης. Λόγω του πιθανώς ευρέος φάσματος των δραστηριοτήτων τους, οι οργανισμοί έχουν τη δυνατότητα να χρησιμοποιούν, εφόσον το κρίνουν σκόπιμο, περισσότερους από έναν διαπιστευμένους επαληθευτές. Μπορεί μάλιστα να είναι δύσκολο, αν όχι αδύνατο, να αναλάβει ένας και μόνο επαληθευτής όλες τις δραστηριότητες ενός μεγάλου οργανισμού. Εάν ο επαληθευτής δεν είναι διαπιστευμένος ή δεν έχει λάβει άδεια για τους σχετικούς κωδικούς NACE ή τις σχετικές χώρες, θα συμμετέχουν άλλοι διαπιστευμένοι επαληθευτές περιβάλλοντος, μέσω κατά περίπτωση συνεργασίας. Εναπόκειται στον οργανισμό που ζητεί την καταχώριση να αποφασίσει αν θέλει να συμπεριλάβει περισσότερους διαπιστευμένους/αδειοδοτημένους επαληθευτές, λαμβάνοντας υπόψη το άρθρο 4 του κανονισμού για το EMAS. Εκτός από λόγους όπως η έλλειψη διαπιστευμένων επαληθευτών για τους σχετικούς κωδικούς NACE, οι οργανισμοί μπορεί να έχουν και άλλους λόγους να χρησιμοποιούν περισσότερους επαληθευτές (π.χ. εμπειρία στην περιοχή, γνώση της γλώσσας ή επιθυμία να συνδυάσουν την επαλήθευση EMAS με την πιστοποίηση βάσει άλλων προτύπων).
               
            
                  5.4.4.
               
               
                  Όλοι οι συνεργαζόμενοι επαληθευτές οφείλουν να υπογράφουν τη δήλωση που αναφέρεται στο άρθρο 25 παράγραφος 9 του κανονισμού για το EMAS και την περιβαλλοντική δήλωση EMAS. Κάθε εμπλεκόμενος επαληθευτής είναι υπεύθυνος για το αποτέλεσμα του μέρους της επαλήθευσης που προκύπτει από τον δικό του τομέα ειδίκευσης (που ως επί το πλείστον αφορά συγκεκριμένους κωδικούς NACE). Η πρακτική της υποχρεωτικής υπογραφής της ίδιας δήλωσης από όλους τους επαληθευτές επιτρέπει τον εντοπισμό όλων των εμπλεκόμενων επαληθευτών από τον κύριο αρμόδιο φορέα. Συνεπώς, ο κύριος αρμόδιος φορέας μπορεί να εξακριβώνει, μέσω των συνεργαζόμενων αρμοδίων φορέων (οι οποίοι με τη σειρά τους θα πρέπει να συντονίζουν τις δραστηριότητές τους με τους φορείς διαπίστευσης και αδειοδότησης), αν όλοι οι εμπλεκόμενοι επαληθευτές έχουν τηρήσει την υποχρέωση προηγούμενης γνωστοποίησης που αναφέρεται στο άρθρο 23 παράγραφος 2 του κανονισμού για το EMAS. Η πρακτική αυτή επιτρέπει επίσης στον κύριο αρμόδιο φορέα να εξακριβώνει αν οι κωδικοί NACE των συμμετεχόντων επαληθευτών καλύπτουν αυτούς του εκάστοτε οργανισμού.
               
            
                  5.4.5.
               
               
                  Οι επαληθευτές που επιθυμούν να δραστηριοποιηθούν σε τρίτες χώρες πρέπει να λάβουν ειδική διαπίστευση ή άδεια για τη συγκεκριμένη χώρα επιπλέον της γενικής διαπίστευσης ή άδειας, σύμφωνα με τις ειδικές διατάξεις του κανονισμού για το EMAS. Αυτό σημαίνει ότι πρέπει να διαθέτουν:
                  
                              α)
                           
                           
                              ειδική διαπίστευση ή άδεια για τους κωδικούς NACE που ισχύουν για τον εκάστοτε οργανισμό·
                           
                        
                              β)
                           
                           
                              γνώση και κατανόηση των σχετικών με το περιβάλλον νομοθετικών, κανονιστικών και διοικητικών απαιτήσεων της τρίτης χώρας για την οποία ζητούν τη διαπίστευση ή την άδεια·
                           
                        
                              γ)
                           
                           
                              γνώση και κατανόηση της επίσημης γλώσσας της τρίτης χώρας για την οποία ζητούν τη διαπίστευση ή την άδεια.
                           
                        
            
                  5.4.6.
               
               
                  Στο πλαίσιο της διαδικασίας επαλήθευσης, οι επαληθευτές ελέγχουν όλες τις περιβαλλοντικές άδειες που ισχύουν για τον οργανισμό ή κάθε άλλου είδους αποδεικτικά στοιχεία, σύμφωνα με το νομικό σύστημα των χωρών που αφορά η αίτηση.
               
            
                  5.4.7.
               
               
                  Στις τρίτες χώρες ο επαληθευτής, πέραν των τακτικών καθηκόντων του, διενεργεί ειδικότερα εμπεριστατωμένο έλεγχο της νομικής συμμόρφωσης των οργανισμών και των χώρων δραστηριοτήτων τους που εντάσσονται στη διαδικασία καταχώρισης. Με αυτόν τον τρόπο, λαμβάνοντας ιδίως υπόψη το περιεχόμενο του άρθρου 13 παράγραφος 2 στοιχείο γ) του κανονισμού για το EMAS, οι επαληθευτές βεβαιώνονται ότι δεν υπάρχουν αποδεικτικά στοιχεία μη συμμόρφωσης όσον αφορά το περιβάλλον. Οι επαληθευτές θα πρέπει να χρησιμοποιούν τις διαπιστώσεις των εκτελεστικών αρχών και, ως εκ τούτου, να επικοινωνούν με τις εν λόγω αρχές, προκειμένου να λαμβάνουν αναλυτικές πληροφορίες σχετικά με τη συμμόρφωση με τις κείμενες διατάξεις. Ο επαληθευτής πρέπει να ελέγχει αν έχει πεισθεί με βάση τα ουσιώδη αποδεικτικά στοιχεία τα οποία έχει λάβει, για παράδειγμα μέσω γραπτής έκθεσης της αρμόδιας εκτελεστικής αρχής. Εάν δεν βρεθούν αποδεικτικά στοιχεία μη συμμόρφωσης, αυτό αναφέρεται στη δήλωση του επαληθευτή περιβάλλοντος για τις δραστηριότητες επαλήθευσης και επικύρωσης (παράρτημα VII του κανονισμού για το EMAS). Η δήλωση αυτή πρέπει να υπογράφεται από τον επαληθευτή. Ο επαληθευτής έχει την υποχρέωση να ελέγχει αν πληρούνται οι απαιτήσεις του κανονισμού για το EMAS μέσω των συνήθων μεθόδων ελέγχου. Προκειμένου να εξασφαλιστεί εφάμιλλη ποιότητα καταχώρισης μεταξύ των χώρων δραστηριοτήτων σε τρίτες χώρες και των χώρων δραστηριοτήτων στην ΕΕ οι οποίοι περιλαμβάνονται στην καταχώριση, ο επαληθευτής μπορεί να εξετάζει το ενδεχόμενο να διενεργήσει αξιολόγηση των κινδύνων.
               
            
                  5.4.8.
               
               
                  Σύμφωνα με το άρθρο 13 παράγραφος 2 στοιχείο δ) του κανονισμού για το EMAS, ο επαληθευτής θα πρέπει να βεβαιώνεται ότι δεν υπάρχουν σχετικές καταγγελίες από ενδιαφερόμενα μέρη ή ότι οι καταγγελίες έχουν διευθετηθεί θετικά.
               
            
                  5.4.9.
               
               
                  Τα κράτη μέλη που προβλέπουν την καταχώριση οργανισμών τρίτων χωρών (και, ως εκ τούτου, την καταχώριση παγκόσμιας εμβέλειας) οφείλουν να εξετάσουν το ενδεχόμενο εφαρμογής μέτρων για την ενίσχυση της διαδικασίας διαπίστευσης, προκειμένου να διασφαλιστεί ότι οι επαληθευτές που είναι διαπιστευμένοι για συγκεκριμένες τρίτες χώρες διαθέτουν τις απαραίτητες γνώσεις για να ελέγχουν τη συμμόρφωση των οργανισμών με την ισχύουσα εθνική νομοθεσία της τρίτης χώρας.
               
            
                  5.4.10.
               
               
                  Τα κράτη μέλη που προβλέπουν την καταχώριση παγκόσμιας εμβέλειας μπορούν να εξετάσουν το ενδεχόμενο θέσπισης προαιρετικών ειδικών διατάξεων για την ενίσχυση του ελέγχου της συμμόρφωσης με τις κείμενες διατάξεις και τη διασφάλιση μιας διαδικασίας καταχώρισης παρόμοιας με αυτής για την Ευρωπαϊκή Ένωση. Τα κράτη μέλη μπορούν ιδίως να εξετάσουν τη δυνατότητα σύναψης συμφωνιών (διμερών συμφωνιών, μνημονίων συμφωνίας κ.λπ.). Οι συμφωνίες αυτές θα μπορούσαν να περιλαμβάνουν μια διαδικασία κοινοποίησης της συμμόρφωσης με τις κείμενες διατάξεις μεταξύ των αντίστοιχων εκτελεστικών αρχών της τρίτης χώρας και του κράτους μέλους, καθώς και κοινοποίησης των παραβάσεων των εφαρμοστέων νομικών απαιτήσεων στον αρμόδιο φορέα του κράτους μέλους κατά το χρονικό διάστημα μεταξύ της πρώτης καταχώρισης ή ανανέωσης και της επόμενης ανανέωσης.
               
            
                  5.4.11.
               
               
                  Τουλάχιστον έξι εβδομάδες πριν από κάθε επαλήθευση ή επικύρωση σε τρίτη χώρα, ο επαληθευτής περιβάλλοντος γνωστοποιεί τα στοιχεία της διαπίστευσης ή της άδειάς του, καθώς και τον χρόνο και τόπο διενέργειας της επαλήθευσης ή επικύρωσης, στον φορέα διαπίστευσης ή αδειοδότησης του κράτους μέλους στο οποίο ο ενδιαφερόμενος οργανισμός προτίθεται να υποβάλει αίτηση καταχώρισης ή είναι καταχωρισμένος. Επιπλέον, οι επαληθευτές οφείλουν να κοινοποιούν τα στοιχεία της διαπίστευσης ή της άδειάς τους σε όλους τους φορείς διαπίστευσης ή αδειοδότησης των κρατών μελών όπου βρίσκονται οι εμπλεκόμενοι χώροι δραστηριοτήτων.
               
            
                  5.4.12.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά το χρόνο της καταχώρισης, δεν θα υπογράψει την περιβαλλοντική δήλωση EMAS ούτε τη δήλωση που αναφέρεται στο άρθρο 25 παράγραφος 9 του κανονισμού για το EMAS.
               
            
                  5.4.13.
               
               
                  Σε περίπτωση που ένας επαληθευτής εντοπίσει περίπτωση μη συμμόρφωσης κατά την περίοδο ισχύος των καταχωρίσεων ή κατά τον χρόνο της ανανέωσης, μπορεί να αναφέρει στον αρμόδιο φορέα ότι ο συγκεκριμένος οργανισμός δεν συμμορφώνεται πλέον με τις απαιτήσεις του EMAS. Κατά τον χρόνο ανανέωσης, μπορεί να υπογράψει τη δήλωση που αναφέρεται στο άρθρο 25 παράγραφος 9 και την επικαιροποιημένη περιβαλλοντική δήλωση του EMAS, μόνο εάν ο οργανισμός αποδείξει ότι έλαβε επαρκή μέτρα (δηλαδή, σε συνεργασία με τις εκτελεστικές αρχές) προκειμένου να εξασφαλίσει την αποκατάσταση της συμμόρφωσης με τις κείμενες διατάξεις. Εάν ο οργανισμός δεν είναι σε θέση να αποδείξει στον επαληθευτή ότι έλαβε επαρκή μέτρα για την αποκατάσταση της συμμόρφωσης με τις κείμενες διατάξεις, ο επαληθευτής δεν θα επικυρώσει την επικαιροποιημένη δήλωση και δεν θα υπογράψει τη δήλωση και την περιβαλλοντική δήλωση EMAS.
               
            5.5.   Διαδικασία καταχώρισης
      
      
                  5.5.1.
               
               
                  Ο οργανισμός θα πρέπει να επικοινωνεί έγκαιρα με τον (τους) επαληθευτή(-ές) και τον αρμόδιο φορέα για να διευκρινίζει γλωσσικά ζητήματα όσον αφορά τα έγγραφα που απαιτούνται για την καταχώριση, λαμβάνοντας υπόψη τις απαιτήσεις του άρθρου 5 παράγραφος 3 και του παραρτήματος IV σημείο Δ του κανονισμού για το EMAS.
               
            
                  5.5.2.
               
               
                  Ο οργανισμός οφείλει να προσκομίζει ουσιώδη αποδεικτικά στοιχεία για τη συμμόρφωσή του με τις κείμενες διατάξεις, τα οποία περιγράφονται στο σημείο 5.1.3.
               
            
                  5.5.3.
               
               
                  Μετά την εκπλήρωση των απαιτήσεων του EMAS, ιδίως όσων αφορούν τη διαδικασία καταχώρισης που περιλαμβάνεται στο παράρτημα II του κανονισμού, και αφού επικυρωθεί η περιβαλλοντική δήλωση EMAS από διαπιστευμένο ή αδειοδοτημένο επαληθευτή, ο οργανισμός αποστέλλει στον (κύριο) αρμόδιο φορέα το έντυπο της αίτησης, καθώς και τα σχετικά έγγραφα, συμπεριλαμβανομένων των παραρτημάτων VI και VII, για καταχώριση.
               
            
                  5.5.4.
               
               
                  Ο αρμόδιος φορέας που είναι υπεύθυνος για την καταχώριση ελέγχει τις πληροφορίες που περιέχονται στην αίτηση και, για το σκοπό αυτόν, επικοινωνεί με τον εθνικό φορέα διαπίστευσης και αδειοδότησης και, κατά περίπτωση, με τους άλλους εμπλεκόμενους αρμόδιους φορείς. Εάν είναι απαραίτητο, στην επικοινωνία αυτή μπορεί να συμμετέχει και ο επαληθευτής που είναι υπεύθυνος για την επαλήθευση. Η επικοινωνία αυτή μπορεί να πραγματοποιηθεί μέσω κανονικού ταχυδρομείου, ηλεκτρονικού ταχυδρομείου ή τηλεομοιοτυπίας, αλλά θα πρέπει να τεκμηριώνεται εγγράφως.
               
            
                  5.5.5.
               
               
                  Οι φορείς διαπίστευσης και αδειοδότησης όλων των εμπλεκόμενων κρατών μελών αξιολογούν την αρμοδιότητα του επαληθευτή περιβάλλοντος με βάση τα στοιχεία που αναφέρονται στα άρθρα 20, 21 και 22 του κανονισμού για το EMAS. Εάν η αρμοδιότητα του επαληθευτή δεν εγκριθεί, ο φορέας διαπίστευσης ή αδειοδότησης μπορεί να υποχρεώσει τον επαληθευτή να συμμορφωθεί με τις σχετικές απαιτήσεις και να ενημερώσει τον εθνικό αρμόδιο φορέα σχετικά με το πρόβλημα. Αντίστροφα, ο αρμόδιος φορέας οφείλει, σε κάθε περίπτωση, να διαβιβάζει στον φορέα διαπίστευσης ή αδειοδότησης ένα απλό μήνυμα για να τον πληροφορήσει ότι έχει ληφθεί αίτηση καταχώρισης και ότι υπάρχουν προς καταχώριση χώροι δραστηριοτήτων. Αφού λάβει ένα τέτοιο μήνυμα, ο φορέας διαπίστευσης και αδειοδότησης θα πρέπει να κοινοποιεί τις διαπιστώσεις του σχετικά με τον(τους) εμπλεκόμενο(-ους) επαληθευτή(-ές) στον εθνικό αρμόδιο φορέα. Όλοι οι εμπλεκόμενοι εθνικοί αρμόδιοι φορείς κοινοποιούν με τη σειρά τους τις εν λόγω διαπιστώσεις στον κύριο αρμόδιο φορέα. Αυτό διευκολύνει τους εμπλεκόμενους αρμόδιους φορείς και τον κύριο αρμόδιο φορέα να ελέγξουν τελικά αν οι επαληθευτές που συμμετέχουν στη διαδικασία καταχώρισης είναι διαπιστευμένοι ή έχουν λάβει άδεια για όλους τους κωδικούς NACE τους οποίους αφορά η διαδικασία καταχώρισης. Χωρίς αυτή την ελάχιστη επικοινωνία μεταξύ των αρμοδίων φορέων και των φορέων διαπίστευσης και αδειοδότησης, υπάρχει κίνδυνος υπονόμευσης των δραστηριοτήτων εποπτείας.
               
            
                  5.5.6.
               
               
                  Ο αρμόδιος φορέας που είναι υπεύθυνος για την καταχώριση συντονίζει τον έλεγχο της συμμόρφωσης με τις κείμενες διατάξεις βάσει των πληροφοριών που έχει παράσχει ο οργανισμός στον επαληθευτή. Ένα κράτος μέλος μπορεί να ελέγξει απευθείας τη συμμόρφωση με τις κείμενες διατάξεις απευθυνόμενο στις εκτελεστικές αρχές τρίτων χωρών, μόνο στην περίπτωση που έχει συνάψει ειδικές συμφωνίες με τις τρίτες χώρες, οι οποίες περιλαμβάνουν διατάξεις που επιτρέπουν στο κράτος μέλος να επικοινωνεί με τις εκτελεστικές αρχές των χωρών αυτών. Διαφορετικά, ο αρμόδιος φορέας θα πρέπει να βασίζεται στον επαληθευτή ή/και στον οργανισμό για να συγκεντρώσει ουσιώδη αποδεικτικά στοιχεία ή έγγραφα που αποδεικνύουν τη συμμόρφωση με τις ισχύουσες νομικές απαιτήσεις.
               
            
                  5.5.7.
               
               
                  Κατά περίπτωση, έπειτα από την απόφαση καταχώρισης, ο κύριος αρμόδιος φορέας ενημερώνει όλους τους εμπλεκόμενους εθνικούς αρμόδιους φορείς, οι οποίοι ενημερώνουν κατόπιν τις οικείες εκτελεστικές αρχές.
               
            
                  5.5.8.
               
               
                  Σε περίπτωση που εμπλέκονται περισσότεροι αρμόδιοι φορείς σε μια διαδικασία καταχώρισης, ισχύουν οι σχετικές με τα τέλη προϋποθέσεις που περιγράφονται στο σημείο 3.4.
               
            5.6.   Διαγραφή και αναστολή καταχωρίσεων
      
      
                  5.6.1.
               
               
                  Ο αρμόδιος φορέας εφαρμόζει τους γενικούς κανόνες διαγραφής και αναστολής που καθορίζονται στον κανονισμό για το EMAS.
               
            
                  5.6.2.
               
               
                  Οποιαδήποτε καταγγελία σχετικά με καταχωρισμένο οργανισμό κοινοποιείται στον αρμόδιο φορέα.
               
            
                  5.6.3.
               
               
                  Οι οργανισμοί από τρίτες χώρες που φιλοδοξούν να καταχωριστούν στο EMAS και προτίθενται να ξεκινήσουν τη διαδικασία καταχώρισης, πρέπει να αποδεχθούν το γεγονός ότι, πριν λάβουν οποιαδήποτε απόφαση, οι αρμόδιοι φορείς μπορούν να ζητήσουν από τον επαληθευτή να ελέγξει πιθανές αιτίες διαγραφής ή αναστολής που μπορεί να συντρέχουν στην τρίτη χώρα όπου βρίσκονται οι χώροι δραστηριοτήτων. Ο οργανισμός οφείλει να συνεργάζεται και να απαντά σε όλες τις ερωτήσεις του επαληθευτή ή του αρμόδιου φορέα σχετικά με τους πιθανούς λόγους αναστολής και διαγραφής. Ο οργανισμός πρέπει επίσης να είναι πρόθυμος να αναλάβει τα έξοδα για τις εργασίες του επαληθευτή που αποσκοπούν στην αποσαφήνιση της κατάστασης.
               
            
                  5.6.4.
               
               
                  Σε όλες τις περιπτώσεις, ακόμα και όταν υφίστανται τέτοιες συμφωνίες, ο επαληθευτής είναι υπεύθυνος για τον έλεγχο της συμμόρφωσης με τις κείμενες διατάξεις. Οι έλεγχοι συμμόρφωσης πρέπει να περιλαμβάνουν πιθανές καταγγελίες και περιστατικά μη συμμόρφωσης που μπορεί να έχουν ως αποτέλεσμα τη διαγραφή ή την αναστολή της καταχώρισης.
               
            
                  5.6.5.
               
               
                  Μπορεί να ζητείται η γνώμη των ΜΚΟ που δραστηριοποιούνται στην τρίτη χώρα και να χρησιμοποιούνται ως πηγή πληροφοριών. Σε κάθε περίπτωση, ο επαληθευτής αναφέρει στον αρμόδιο φορέα όλες τις σχετικές πληροφορίες που συγκεντρώνει κατά τη διάρκεια της διαδικασίας επαλήθευσης.
               
            5.7.   Γλωσσικά ζητήματα
      
      
                  5.7.1.
               
               
                  Η περιβαλλοντική δήλωση EMAS και τα άλλα σχετικά έγγραφα υποβάλλονται στην (σε μία από τις) επίσημη(-ες) γλώσσα(-ες) του κράτους μέλους στο οποίο βρίσκεται ο κύριος αρμόδιος φορέας (άρθρο 5 παράγραφος 3). Επιπλέον, εάν ένας οργανισμός προσκομίσει εταιρική περιβαλλοντική δήλωση με πληροφορίες για επιμέρους χώρους δραστηριοτήτων, οι πληροφορίες σχετικά με τους χώρους δραστηριοτήτων στην ΕΕ θα πρέπει να παρατίθενται στην (σε μία από τις) επίσημη(-ες) γλώσσα(-ες) των κρατών μελών όπου βρίσκονται οι χώροι δραστηριοτήτων και οι πληροφορίες σχετικά με τους χώρους δραστηριοτήτων που βρίσκονται σε τρίτες χώρες θα πρέπει να παρατίθενται, κατά προτίμηση, στην (σε μία από τις) επίσημη(-ες) γλώσσα(-ες) των αντίστοιχων τρίτων χωρών.
               
            
         (1)  Κανονισμός (ΕΚ) αριθ. 1221/2009.
      
         (2)  Όπως καθορίζονται στον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1).